Qalampir.uz - Фазлиддин Ғоибназаров уни йиғлатган айрилиқ, адолатсизликка чидай олмаслиги ва “юлдузлик касали”га чалингани ҳақида\n15:07, 30.12.2016 Интервью\nФазлиддин Ғоибназаров билан суҳбатимиз қизғин кечди. У ОАВ, миш-мишлар мавзуси, оиласи, тушуниб етган ҳақиқатлари ҳақида гапирди.\nАввалроқ, 2016 йилда Бразилиянинг Рио-де-Жанейро шаҳрида ўтказилган XXXI ёзги олимпиада ўйинларида олтин медални қўлга киритган ҳамюртимиз, бокс устаси Фазлиддин Ғоибназаровнинг хонадонига ташриф буюриб, “Qalampir.uz” сайти учун эксклюзив интервью тайёрлангани ҳақида хабар берган эдик. Бугун мазкур интервьюни тўлалигича эътиборингизга ҳавола этамиз.\nСпортчи Фазлиддин Ғоибназаров билан суҳбатимиз қизғин кечди. У ўзини қатъий, ўз фикрига эга, мард инсон сифатида намоён қилди.\n— Машҳур шахслардан бири “Инсон бирор касбда омадга эришиши учун унинг ё ота-онаси жуда кўп ҳаракат қилиши, ёки боланинг ўзида катта истак бўлиши керак. Иккиси ҳам бўлмаса, бундан ҳеч нарса чиқмайди”, деган эди. Спортга бўлган иштиёқни сизда ким ўйғотган?\n— Тўғрисини айтганда, ёшлигимдан боксга эмас, эркин курашга қизиққанман. Болалигимда тўпалончи бўлганим сабабли, бир куни ўқитувчимиз навбатдаги шўхлигимиз учун дўстим Достон билан мени дарсдан чиқариб юборди. Кейин, дўстим бокс тўгарагига қатнашаётганини айтиб, мени ҳам ўша ерга таклиф қилди. Бир неча бор қатнашганимдан кейин, бокс ўзимга ҳам ёқа бошлади. Мактабдаги дарслар тушдан кейин бошланар эди. Эркин кураш тўгарагига боришни жуда-жуда истардим, аммо бу тўгарак куннинг иккинчи ярмида, бизда дарс бошланган маҳалда бўларди. Бокс тўгараги эса эрталаб. Шу тариқа мана, 16 йилдирки, ҳаётим бокс билан боғланган.\n— Демак, ярим йўлда ташлаб кетишга кўзингиз қиймагани ва эркин курашга қулай вақт топилмагани учун боксда қолгансиз...\n— Йўқ. Бокс билан шуғуллана бошлаганимдан кейин, бир неча йил ўтгач, қатор жангларда ғолиб бўлиб, совринларни қўлга киритдим. Кейин эса бу спорт турига бўлган қизиқишим янада ортди. Мен бокс учун яралганимни тушундим ва ўз устимда ишлашга ҳаракат қилдим.\nБоксга бўлган меҳримнинг уйғониши, Рио-2016 да ғолибликни қўлга киритишимда устозим Аброр Турсунпўлатовнинг ҳиссаси жуда катта. У киши мен учун ўз отамдек бўлиб кетган. Ҳозир ҳам шу инсон билан машқ қиламан. Бухорода менга сабоқ берган устозларим Ўзбекистонда хизмат кўрсатган мураббий Олим Муҳаммедов, Нодир Ғуломовларнинг ҳам ҳаётимдаги ўринлари катта.\n— Билишимизча, рафиқангиз билан танишишингизга ҳам спорт сабаб бўлган.\n— Тўғри, рафиқам Шаҳноза билан спорт сабабли танишганмиз. Муҳаббат билан икки ярим йил аввал турмуш қурганмиз. Ҳозирда икки нафар фарзандимиз, ўғлимиз ва қизимиз бор.\n— Эшитишимизча, сиз Риога кетган вақтингизда Тошкентда қизингиз дунёга келган. Сизга бу ҳақда ким хабар берди?\n— Ҳа, Риода бўлган вақтимда рафиқам қизимиз Ҳадичани дунёга келтирди. Қизлик бўлганим ҳақида интернет орқали хабар топдим. Оила аъзоларим мени ҳаяжонлантирмаслик, хавотирга қўймаслик, чалғитмаслик учун айтишмаган экан. Ўша вақтда мураббийнинг буйруғи билан дам олаётгандим. Фарзандли бўлганимдан хабар топиб, жуда хурсанд бўлдим. Қизим бўлишини орзу қилардим. Шундай кунларда унинг туғилиши менга катта куч берди. Рақифам интернет орқали унинг суратларини юборганида, кўриб кўзим тўймасди...\n— Унинг исмини Риодаги иштирокингиз, ғалабангиз шарафига қўйганмисиз?\n— Йўқ. Ёшлигимдан уйланиб, фарзандли бўлсам, ўғлим туғилса, Абдуллоҳ, қиз туғилса, Ҳадича исмини қўяман деб ният қилардим. Икки ниятимга ҳам етдим.\n—Олимпиадада озарбайжонлик Лоренцо Сотомайора билан рингга чиққанингизда, рақибингизни қаршингизда кўриб, нима ҳақида ўйладингиз? Мағлуб бўлишим эҳтимоли кўпроқ, деган фикр келгандир балки?\n— Лоренцо Сотомайора билан аввал ҳам рингга чиққанман. Ўшанда мен енгилгандим. Шу сабаб, Риодаги жангда унчалик ҳаяжонланмадим. Очиғи, кўнглимда иккиланиш бор эди. Ўзимни ғолиб бўлишга, менинг ғалабамни Ўзбекистонда миллионлаб инсонлар кутаётганига ишонтирдим. Шукрки, жангда ғолиб бўлдим.\n—Риодан қайтганингиздан кейин ижтимоий тармоқларда бир қиз билан тушган суратингиз тарқалди. Ўшанда, сизни қаттиқ танқид қилганлар ҳам топилди. Суратдаги қизнинг кимлиги, у билан қаерда, қачон суратга тушганингиз борасида турли тахминлар пайдо бўлди. Фурсатдан фойдаланиб, айни сурат ҳақидаги ҳақиқатни ўзингиздан эшитсак...\n— Риодан эндигина келган кунларимиздан бири эди. Ёнимга бир қиз келиб, мухлис эканини айтди ва расмга тушишни илтимос қилди. Мен мухлисга йўқ деёлмай, у билан суратга тушишга рози бўлдим. Ўша вақтда вазият бундай тус олишини ким ҳам ўйлабди дейсиз... Бир неча кун ичида, бутун ижтимоий тармоқдагилар ана шу суратни муҳокама қила бошлади. Ўйлашимча, одамлар орасида ғийбат қилишга гап топилмай турган экан, ҳамма шу суратга ёпишиб олди.\n— Ижтимоий тармоқдаги саҳифангиз ҳам турли изоҳларга тўлгандир...\n— Эҳ, нимасини айтасиз. Буниси ҳам майли, мен ўшанда аёлларимизнинг мардлигига қойил қолдим. Ўша қиз билан тушган суратим тарқалгач, ижтимоий тармоқдаги саҳифамга эркаклар турли ёқимсиз изоҳларни ёзиб қолдирган бир пайтда, аёлларнинг бунга ғаши келди. Улар, “Бу спортчи, наригиси эса мухлис” қабилида, эркак бўла туриб эркак кишини ғийбат қилаётганларга ортиқча изоҳ беришга ҳожат йўқлигини исботлашди.\n— Сиз билан кечган суҳбатларимиздан бирида, ОАВда ғийбат кўпайиб кетгани борасида гапиргандингиз. Ўшанда шуни назарда тутганмисиз?\n— Бугунги кунда ТВ, радио, газета ва журналлар, интернет-нашрларда керакли, одамларни ташвишга солаётган мавзулар қолиб, санъаткорларнинг, умуман машҳур инсонларнинг бирор нуқсони, оиласидаги кўнгилсиз ҳолат, кийиниши кабиларни муҳокама қилиняпти. Тўғри, машҳур инсонлар халқ эътиборида, аммо ҳамманинг шахсий ҳаёти, оиласи бор. Аслида, мен билан боғлиқ суратни ҳам ОАВ ходими тарқатган экан.\n— Сизнингча, машҳур бўлиш қийинми?\n— Ҳа, қийин. Мен мана шу воқеадан кейин таниқли кишилар, санъаткорлар нима учун баъзида ўзларини бошқалардан олиб қочишларини, суратга тушишни, гаплашишни истамасликларини тушундим. Авваллари ким билан гаплашаётганим, суратга тушаётганим ҳақида бунчалик ўйламасдим. Ҳозир эса ўйлаб гапирадиган, ўйлаб суратга тушадиган бўлиб қолдим.\n— Демак, ноҳақликка чидаб тура олмас экансизда?\n— Умуман. Баъзан мана шу одатимни деб атрофимдагилар билан баҳслашиб ҳам кетаман. Урушиб қоладиган одатим ҳам бор.\n— Рафиқангизнинг суратга муносабатлари қандай бўлди? Оилавий жанжалгача борилмагандир...\n— Сурат билан боғлиқ гап-сўзларни эшитишим биланоқ рафиқамга бу ҳақда айтдим, ётиғи билан тушунтиришга ҳаракат қилдим. Уни танимаслигимни, ўша қиз мухлис сифатида суратга тушишни таклиф қилганини айтдим. У мени тўғри тушунди, ортиқча гап гапирмади.\n— Келинг яхшиси буни, рафиқангизнинг ўзларидан эшитайлик.\n— Турмуш ўртоғим айтиб ўтганларидек, мен ҳам спортчиман. Кикбоксинг бўйича уч карра Жаҳон чемпиони бўлганман, 2010 йилнинг “Энг яхши аёл спортчиси” номига лойиқ кўришганди. Ўзим ҳам шу соҳа вакили бўлганим сабабли, суратни кўриб, ёмон ҳаёлга бормадим. Тўғрисини айтсам, сурат ҳақида Фазлиддин акам менга айтишларидан аввал эшитиб, кўриб бўлгандим. Уларнинг асабийлашишларини истамаганим учун индамагандим. Чунки, йўқ нарсани бор, деб туришса, кишига алам қилади. Ўзларидан эшитганимдан кейин, фикрим тўғри эканига амин бўлдим. Агар ҳар бир нарсани нотўғри тарафга бураверсам, арзимаган нарсаларга эътибор қилаверсам, оиламга путур етади, ишдан унум кетади. Шунинг учун ҳам турмуш ўртоғимга бунга аҳамият бермасликни айтдим.\n— Турмуш ўртоғингизнинг жангларини томоша қилганингизда кўнглингиздан қандай ҳислар ўтди?\n—Спортчи бўлиш жуда мушкул. Буни ўзим ҳам яхши тушунаман. Жароҳат олган вақтда буни атрофдагиларга билдиролмайди, режаларини бекор қилолмайди. Фазлиддин аканинг жангларини туғқурхонада интернет орқали кўрдим. Турмуш ўртоғимнинг ҳар бир ютуғидан хурсанд бўлдим. Туғруқхонадаги аёллар менга шерик бўлиб, қўллаб-қувватлашди. Ўшанда шундай инсоннинг рафиқаси эканимдан фахрландим.\n— Фазлиддин, оилангиз учун сизга омад олиб келган касбингиздан кечармидингиз?\n— Айни вақтда бу саволга ҳа, деб жавоб бераман. Биласизми, бокс билан 15 йилдан буён шуғулланаман. Турмуш қурганимизга ҳам кўп бўлгани йўқ. Яратган насиб қилиб, мана, икки фарзанднинг отаси бўлдим. Боксдаги фаолиятим туфайли оиламдан узоқда бир неча ойлаб юришим, ҳатто, воз кечишим керак бўлган вақтлар ҳам бўлган. Ўша вақтларда уларни соғинганман, қадрига етганман. Шунинг учун, айни дамда агар олдимга “Ё оилангни танлайсан, ёки боксни”, деган танловни қўйишса, ҳеч иккиланмай оиламни танлайман. Тўғри, спорт, бокс ҳаётим мазмуни. Бироқ оилам, фарзандларим биринчи ўринда.\n— Фазлиддин, сизга машина ва пул мукофоти берилганидан хабаримиз бор. Сир бўлмаса пул мукофотини нималарга сарфладингиз?\n— Пул мукофотини устозим Аброр Турсунпўлатовга бердим. Агар шу киши бўлмаганида, мен бундай юқори чўққиларга чиқа олмаган бўлардим. Бундан аввалги жангларнинг пул мукофотларини ҳам устозимга берганман. Мен мусобақалар билан банд бўлган вақтимда, ота-онамдан ташқари шу инсон оиламдан хабар олиб туради. Ёрдамини аямайди. Фарзандларимни насбирасидек кўради. “Президент совғаси” бўлган Malibu’ни эса ўзим ҳайдаяпман.\n— Аввал шахсий машинангиз бўлганми?\n— Бир неча йил аввал, отамга, укаларимга деб, Matiz ва Spark русумли автомобилларни сотиб олганман. Malibu биринчи машинам.\n— Кимларни ўзингизга рақобатчи, деб биласиз?\n— Рақобат қилмайман. Ўзбекситонда мендан кучли боксчилар жуда кўп. Аввал рингга чиқиб, жуда кўп бор ютқазганман. Бир неча йиллар аввал, мураббийимнинг бу борада хавотирланганини кўриб, “Устоз, биз минг ҳаракат қилайлик, насиб этмаган бўлса, бекор. Насибам қўшилган бўлса, ҳаммаси бўлади”, дегандим. Риода олтин медални қўлга киритиш менга насиб қилган экан, бунга эришдим. Мен ҳамма нарсани яхшиликка йўяман.\n— Сизни яхши танийдиганлардан “Фазлиддин ҳам “юлдузлик касали”га чалинган”, деган гапларни эшитдим. Ўзингиз бу ҳақда нима дейсиз?\n— Бу одамнинг ўзига билинмайди. Юлдузлик касалига чалиндим, демоқчи эмасман. Мен аввал ким кулиб суҳбатлашган бўлсам, шу инсонлар билан ҳозир унданда яхши муносабатда бўлишга ҳаракат қиламан. Инсон таниқли бўлмасидан аввал, йўлда дўстини кўрса-ю, шошиб турибман, деса, дўсти уни тўғри қабул қилади. Аммо кейин шу гапни айтса, дўстининг наздида у “юлдузлик касали”га чалингандек туюлади. Шунинг учун дўстларимга айтадиган ҳар бир гапимни ўйлаб гапираман. Ростини айтганда, жуда ҳазилкашман. Ҳазилни ҳам жуда қўпол қиламан. Буни ҳамма билади. Ҳозир ҳазилни ҳам камайтирганман. Энди атрофдагилар ҳазилларимни бошқача тушунишлари мумкин.\n— Чекасизми? Менимча, жуда бўлмаганда чилим чекасиз. Тўғрими?\n— Сигарет чекмайман. Спиртли ичимликлардан ҳам йироқман. Фақат дўстлар билан баъзан чилим чекишим мумкин. У ҳам меъёрда.\n— Допинг қабул қилмаган спортчи йўқ, деган гапларга қандай қарайсиз. Сиз мурожаат қилганмисиз?\n— Йўқ, ҳеч қачон. Аслини олганда, биз шамоллаганда ичадиган баъзи дори воситаларининг таркибида ҳам оз миқдорда бўлсада допинг бор. Шу сабабли, шамолласам, бетоб бўлсам, терма жамоамизнинг шифокорига қўнғироқ қиламан вазиятни тушунтираман. У саломатлигимнинг ҳолатига қараб, қандай дори воситаларини қабул қилишим мумкинлигини айтади. Бундан бошқа дорилардан фойдаланмайман.\n— Суҳбатимиз чоғида рафиқангизга ёрдамлашиб, қизалоғингизга бўтқа ичираётганингизга гувоҳ бўлиб турибман. Сизга аталган саволлар орасида “Уй ишлари, ошхона ишларида рафиқангизга кўмаклашасизми?”, деган савол ҳам бор эди. Назаримда, бунга ўрин қолмади...\n— Ойим “Оилангга, фарзандларингга эътиборли бўл”, деб жуда кўп гапирадилар. Улар рафиқамни жуда яхши тушунадилар ва бўш вақтим бўлди дегунча, оилам бағрига қайтишим, аёлимга фарзандлар парваришида ёрдам беришимни айтадилар. Мен ҳам шунга ҳаракат қиламан.\n— Ота-онангиз сизни ўкп мақтаб туришса керак.\n— Ота-она учун фарзандининг ортидан раҳмат эшитишданда олий мукофот йўқ. Риодаги ғалабамдан сўнг, Тошкентга келганимда отам мендан жуда хурсанд эканликларини айтдилар. “Фазлиддин, ўғлим, бугун масжидда менга раҳмат айтишди. Сени ўстириб тарбия қилганим учун миннатдорчилик билдиришди. Ватани шарафини ҳимоя қилди, отасига раҳмат” дейишди, деб гапирди. Бу нафақат ота-она учун, балки фарзанд учун ҳам катта бахт.\n— Сўнгги бор қачон йиғладингиз?\n— Эҳ, олимпиададан кейин кўп йиғладим. Мураббийимнинг оналари вафот этдилар. Аброр ака мен учун отадек бўлсалар, оналари ўз бувимдек эдилар. Жуда яхши, камсуқум, меҳрибон инсон эди у киши. Энг охирги марта эса Ботир Қодировнинг концерт чоғида марҳум Президентимиз Ислом Каримовга атаб айтган қўшиғини эшитиб йиғладим. “Ўзбекистон ифтихори” унвонини қўлларидан олиш насиб этмаганини ўйлаб изтиробга тушдим.\nБиринчи Президентимиз Ислом Каримов ҳар бир чиқишларида ёшларни ўз фарзандларидек кўришларини айтиб, Ватанни севиш, унинг халқаро майдондаги обрў-эътиборини юксалтиришга даъват этардилар. Ана шу даъват мени XXXI ёзги Олимпиада ўйинларида олтин медални қўлга киритиб, байроғимизни баланд кўтаришга етаклади.\n— Ўзингиздаги қайси жиҳатларни ёқтирмаяпсиз?\n— Дангаса бўлиб қолаяпман. Кўпроқ пиёда юришим, бироз вазн йўқотишим керак. Ўзимга ёқмайдиган яна бир жиҳатим, бировнинг дардини эшитсам ёки бирор нарсани кўрсам, ҳаддан зиёд ўзимга оламан ва шуни ўйлаб ўзимни эзаман. Эришишим керак бўлган марралар кўп. Шу ниятлар учун ҳам ўзимдаги куч ва иродани йиғиб олишим шарт.\n— Ҳаваскорликдан профессионал боксга ўтиш ниятидаман. Яқинда профессионал бокс билан шуғулланиш учун АҚШга жўнаб кетаман. Бунга жиддий киришганман.\n— Спортдан бошқа соҳа билан ҳам шуғулланасизми? Шахсий бизнесингиз борми?\n— Мураббийим билан кафе очиш истагидамиз. Дўстлар, яқинлар, қариндошлар йиғиладиган бир жой бўлса дейман.\n— Балки номини “Чемпион” деб атарсиз?\n— (кулиб) Яхши фикр.\n— Одатда спортчилар ўз фаолиятини бирор жароҳатдан кейин якунлашади. Масалан, Руслан Чагаев кўз нурининг ёмонлашиши, Николай Валуев спортдаги фаолиятини бош миясида ўтказилган жарроҳлик амалиётидан сўнг якунлаган. Нима деб ўйлайсиз, спортчи ўз фаолиятини қай тарзда якунлаши керак? Албатта, бирор жароҳат олишни кутиши шартми?\n— Йўқ албатта. Менда ҳам бошқа боксчилардаги каби жароҳатлар бор. Шу йил икки бор қўл соҳасида жарроҳлик амалиётини бошдан кечирдим. Бундай олиб қараганда, жароҳатларим бор, деб боксни ташласам ҳам бўлади. Аммо бундай қилмоқчи эмасман. Кучим, ғайратим бор экан, ҳаракатда давом этаман.\n— Янги йилни қаерда кутасиз?\n— Оилам билан Бекободга кетамиз. Янги йилни ўша ерда, ота-онам, укаларим, яқинларим билан кутиш ниятидаман. Уларга бирор таом тайёрлаб бераман, деб ваъда берганман. Ваъдамнинг устидан чиқишим керак.\nТилагим кириб келаётган 2017 йил бутун дунёга тинчлик, хотиржамлик олиб келсин. Жонажон халқимизнинг хонадонида тўйлар, яхши кунлар кўп бўлсин. Фурсатдан фойдаланиб, “Qalampir.uz” сайти ўқувчиларини ҳам Янги йил билан муборакбод этаман.\nЎзбекистонда “Йил одами” номига кимлар лойиқ?\nФазлиддин Ғоибназаров навбатдаги ғалабани расмийлаштирди\n16:18, 19.01.2019 5 092\nФазлиддин Ғоибназаров Рикардо Гарсия билан жанг ўтказади\n11:57, 16.01.2019 2 872\n13:06, 24.12.2018 2 888\n10:06, 15.12.2018 30 458\nФазлиддин Ғоибназаров америкалик рақибини ҳам нокаутга учратди\n16:23, 21.10.2018 4 984\nHasanboy Do'stmatovdan ham shu kabi intervyu olsangiz yaxshi bo'lardi\nJuda qiziqarli suhbat.Savollar ham juda ajoyib.rahmat.shunday intervyularni o'tkazib turinglar


АҚШда Доанльд Трампга қарши намойишлар давом этмоқда.\nАҚШ расмийлари Президент Трампнинг тақиқига қарамай мамлакатга 870 қочқиннинг киришига рухсат берди. Бу ҳақда АҚШ чегара ва божхона хизмати раҳбари Кевин Макалинан билдирди.\nПрезидент Трамнинг 7 мусулмон давлатидан қочқинларни қабул қилишни ва бу давлат ватандошларига АҚШ визасини беришни вақтинча тўхтатиш қарори нафақат аҳоли орасида, балки расмийлар ўртасида ҳам норозилик пайдо қилмоқда.\nАввалроқ Трамп бу қарорни судларда ҳимоя қилишни истамаган адлия вазири ва бош прокурор Салли Йетсни лавозимидан бўшатган эди. АҚШнинг қатор федерал судлари Трампнинг бу қарори ижросини тўхтатиб қўйган.\nАҚШ хавфсизлик хизмати раҳбари Жон Келли 31 январь куни Вашингтонда ўтган матбуот анжуманида Дональд Трамп позициясини ҳимоя қилар экан, мана буларни айтди:\n"Бу қарор тақиқ эмас, балки вақтинчалик паузадир. Бу пауза ортидан биз қочқинлар масаласини, виза режимини ва одамларни текшириш жараёнини яхшироқ қайта кўриб чиқиш имкониятига эга бўламиз”, деди Келли.


Сенат раиси Неъматилла Йўлдошев кўплаб муаммолар борлигини таъкидлаб ўтди\nОлий Мажлис Сенатининг ўн тўртинчи ялпи мажлисида маъруза қилган Сенат раиси Неъматилла Йўлдошев мамлакатимиз ички ва ташқи сиёсатида кейинги пайтда амалга оширилган ишлар нафақат халқимиз, балки дунё жамоатчилиги эътибори ва эътирофига сазовор бўлаётганини таъкидлади.\nПрезидент Шавкат Мирзиёев ташаббуси билан Афғонистонда тинчлик ва минтақада барқарорлик ўрнатишга оид Тошкент конференцияси ўз аҳамияти ва кўлами билан жаҳон жамоатчилиги эътиборини тортди.\nБундан ташқари Сенат раиси томонидан ижтимоий-иқтисодийдастурларнинг 30 фоизи бажарилмагани ҳамда бундай дастурлар учун ажратилиши зарур бўлган кредитнинг 40-50 фоизигина берилгани эътироф этилди.\nСенат раиси ўз сўзида шифокорлар, фан ўқитувчилари етишмаётгани, бу каби муаммоларга барҳам бериш билан боғлиқ мулоҳазаларини ҳам баён этди.\nБиз қачонгача муаммоларни қайд этиш билан шуғулланамиз? Уларнинг ечими юзасида амалий ишлар қилишимиз керак.\nЯнги мактаблар қуриш талаб даражасида эмас. Таълим сифатининг ёмонлашаётганига, ёш авлодни китоб билан таъминлашдаги сусткашликка бараҳам берилиши керак.\nАҳоли қийнаётган хусусий уй-жой мулкдорлари ширкатларидаги аҳвол ҳам эътибордан четда қолмади. Ушбу мақсадда ташкил этилган агентлик муаммоларни узил-кесил ҳал этиш бўйича самарали иш олиб бормаётгани танқид қилинди.\nЖойларда аҳолини электр энергияси билан таъминлашда ҳамон камчиликларга йўл қўйилмоқда. Бундан тадбиркорлик субъектлари ҳам азият чекмоқда. Аҳолини суюлтирилган табиий газ билан таъминлашда оқсоқлик бор. 2017 йилда аҳолига ажратилиши керак бўлган суюлтирилган газнинг бор-йўғи 50 фоизи етказиб берилган.\nЖойлардаги магистраль йўллар ва ички йўлларнинг аҳволи ҳам талабга жавоб бермайди.\nЖиноятчиликка қарши куршиш умумхалқ ҳаракатига айланди. Жиноятчилик 2017 йилда 16 фоизга, жорий йилнинг ўтган даврида 41 фоизга камайган. Бироқ, жойларда, масалан Самарқандда қотиллик, Тошкент вилоятида ўғрилик, Бухоро вилоятида босқинчилик сезиларли даражада ошган.\nФуқароларнинг ўз жонига қасд қилишининг олдини олишга қаратилган ишлар туфайли бундай ҳолатлар камайган бўлса-да, бундай ҳолатлар Самарқанд, Қорақалпоғистонда ошган.\nГиёҳвандлар, руҳий касалларни мажбурий даволаш тўғри йўлга қўйилмаган. Одам савдоси, ахлоққа қарши жинояттлар содир этганлар орасида аёллар кўпроқ учрамоқда\nБундай ҳолатларга барҳам бериш, халқни озиқ-овқат билан таъминлаш, айниқса ғалла мўл бўлишига эришиш, аҳолининг шахсий томорқа ерларидан оқилона фойдаланишларини таъминлашга эътибор кучайтирилиши қайд этилди. Томорқадан фойдаланиш бўйича парамант назорати йўлга қўйилади.


“Умид ниҳоллари” спорт мусобақасининг туман босқичида қиличбойлик Зайнаб Отажонова шахмат бўйича ғолиб бўлди - AmuNews.uz - энг сўнгги янгиликлар\n“Умид ниҳоллари” спорт мусобақасининг туман босқичида қиличбойлик Зайнаб Отажонова шахмат бўйича ғолиб бўлди\nШахмат қадим тарихга эга бўлган оммабоп спорт турларидан бири саналади. У ақл ва тафаккурни чархлаб, мулоҳаза юритишга чорлайди. Шунингдек, чуқур ўйлашга, ҳар қандай вазиятда ақл ва сабр билан иш тутишга ўргатади. Ёш авлодни баркамол, маънан етук қилиб тарбиялашда ушбу спорт турининг ҳам аҳамияти катта бўлганлиги сабабли умумтаълим мактабларида тўгараклар ташкил қилинган бўлиб, мунтазам ўтказилаётган машғулотларда ўқувчилар шахмат ва шашка ўйини усулларини ўрганишади\n9 январь куни тумандаги Болалар ва ўсмирлар спорт мактабида “Умид ниҳоллари” спорт мусобақасининг туман босқичи ўтказилди. Ушбу мусобақада 7-9, 11-13, 15-17 ёш тоифалари бўйича ўғил-қизлар спортнинг шахмат тури бўйича беллашдилар. Шахмат мусобақасида туманимизнинг 8 та ҳудудидан жамоалар қатнашди.\nШвецарча тизимда электрон соатлардан фойдаланган ҳолда ўтказилган мазкур мусобақада 69-сонли мактабнинг жамоаси ҳам қатнашиб, ўз иқтидорларини намойиш этдилар. Ўғил болалар ўртасида ўтказилган мусобақада рақибларидан устун келган 7-синф ўқувчиси Жавоҳир Аминов 3-ўринни, Жўрабек Аминов ҳам 3-ўринни эгаллади. Қизлардан 10-синф ўқувчиси Зайнаб Отажонова 1-ўрин, 4-синф ўқувчиси Холида Отажонова эса 2-ўрин ғолиблари бўлдилар. Шунингдек, Зайнаб Отажонова мусобақанинг Қорақалпоғистон Pеспубликаси босқичига йўлланмани қўлга киритди.\nМусобақа ғолиблари ташкилотчилар томонидан диплом ва қимматбаҳо совғалар билан тақдирландилар.\nБаҳром Матмуродов, 69-сонли мактабнинг жисмоний тарбия фани ўқитувчиси.\nСаидбекнинг дадил қадамлари


Санжар Қувватов қачон терма жамоага чақирилади? / CHAMPIONAT.asia\n18:55Матип сафга қайтди 0 18:35Спортчилар ижтимоий тармоқларда 1 18:35Грант: "Челси"дан таклиф олмадим" 0 18:32"Пахтакор"нинг машғулотидан ГАЛЕРЕЯ 6 18:31Одил Ҳамробеков "Ал Айн"га ўтадими? Унинг ўзи жавоб берди 9 18:18Алекс Фергюсон: "Рунининг мураббийлик фаолиятига омад тилайман" 1 17:56Пол Инс: "Икки йил олдин бу гапни айта олмасдим: МЮ "Ливерпуль"ни юта олади" 3 17:53Эшитдик-да. "Пахтакор" ЦСКА, "Эвертон" ва "Монако"да ўйнаган футболчининг трансферидан воз кечди 43 17:42Икки футболчи "Пахтакор" билан хайрлашди 15 17:34АПЛ 2021 йил учун тиббий протоколни тасдиқлади 2 17:32Расман: Энг чиройли гол муаллифи 2021 йилни АГМКда ўтказади 5 17:21"Нефтчи" сербиялик ҳимоячи билан шартнома тузди 13 17:19Olamsport: UFC жангчиси Марадонанинг суратини олиб келди, узоқ кутилган реванш санаси аниқ ва бошқа хабарлар 0 17:18Ўртоқлик учрашуви. "Бунёдкор" қийинчилик билан "Оқ -тепа"ни мағлуб этди 1 17:15Абадий шаҳардаги азалий нафрат 3\nСанжар Қувватов қачон терма жамоага чақирилади?\n16 июл 2013 20:43\nМуборакнинг “Машъал” жамоаси гарчи биринчи лигада иштирок этаётган бўлса-да, жуда мазмунли ўйин кўрсатмоқда.\nМуборакнинг “Машъал” жамоаси гарчи биринчи лигада иштирок этаётган бўлса-да, жуда мазмунли ўйин кўрсатмоқда. Жамоа биринчи босқични биринчи ўринда тугатишдан ташқари 22та беллашувда ўз дарвозасидан атиги олтита тўп ўтказиб юборди. Бундан барча футболчилар қатори дарвозабон Санжар Қувватовнинг ҳам ҳиссаси катта.\nКасбилик дарвозабоннинг ўйинига жиддий эътироз бўлиши мумкин эмас. Ва ўйлаймизки, у миллий терма жамоа йиғинларига мунтазам равишда чақирса бўладиган даражага етди. Бу гапни биз “Машъал” фойдасини кўзлаб айтаётганимиз йўқ, балки масалага объектив ҳолда ёндошиб ҳам шуни айтиш мумкинки, Санжар Қувватов терма жамоада тўп сура оладиган даражада етук футболчи.\nТўғри, айни пайтда Игнатий Нестеров миллий терма жамоамизнинг асосий посбони бўлиб турибди ва унинг ўйинларига гап-сўз бўлиши мумкин эмас. Лекин назаримизда, Игнатийга ҳам мос ўринбосар керак ва Қувватов мана шундай ўринбосарлардан бири бўла олиши мумкин. Чунки унда дарвозабонга керакли бўлган хислатлар етарли. Қувватовни анчадан бери таниганим учун шуни айтишим мумкин, у ичмайди, чекмайди ва режимга тўлиқ амал қилади. Машғулотларда ҳам тер тўкиб ишлайди. Мураббийларнинг ҳар бир кўрсатмасини тўлиқ бажаришга ҳаракат қилади.\nБугунги кунда терма жамоамизда иккинчи ва учинчи дарвозабонлар бўлиб турган Мурод Зуҳуров билан Сардор Қобулжоновга нимадир етишмаётгандек. Хусусан Зуҳуров кўп вақтини “Бунёдкор” захирасида ўтказмоқда. Қобулжонов эса ҳали тўлиқ пишиб етилгани йўқ. Шундай экан, агар терма жамоа мураббийлари Санжар Қувватовга ҳам эътибор қаратадиган бўлишса, ўйлаймизки, адашишмайди.\nБундан ташқари, Санжар учун терма жамоа янгилик ҳисобланмайди. У ўз вақтида олимпия термамиз сафида ҳам яхши ўйин кўрсатган ва поғонама поғона одимлаб мана энди миллий терма жамоада ҳам ўйнай оладиган даражага етди. Агар август ойида бўлиб ўтадиган терма жамоамизнинг Туркия билан ўртоқлик ўйинига Санжар Қувватов ҳам таклиф этилса бундан мубораклик мухлисларнинг боши кўкка етган бўларди.


Сўнгги завод ҳам ёпилмоқда: Европада энди компьютер ишлаб чиқарилмайди - Terabayt.Uz\nСўнгги завод ҳам ёпилмоқда: Европада энди компьютер ишлаб чиқарилмайди\n2020 йилда Fujitsu фирмаси Германиянинг Аугсбург шаҳридаги компьютер ишлаб чиқариш заводини ёпади.\nЭлектрон техникаларини Европада ишлаб чиқариш фойдали бўлмай қолди. Ишчи қўли жуда қимматлашиб кетган. Компьютерлар ишлаб чиқарувчи барча заводлар аллақачон Осиё мамлакатларида жойлашиб олган. Бугунги кунда Европада компьтер йиғувчи атиги битта завод қолган. У ҳам бўлса Баварияда жойлашган Fujitsu компаниясига тегишли завод ҳисобланади.\nЎҚИНГ: Fujitsu Arrows Tab – Windows 10 тизимидаги ишлайдиган 6 дюймли компьютер\nАммо 2020 йилга келиб ушбу завод ҳам ишчилар учун эшикларини ёпади. Fujitsu компаниясининг маълум қилишича, барча ишлаб чиқариш қуввати Японияга кўчирилади. Компания раҳбариятининг таъкидлашича, барча ишлаб чиқаришни ўз ватани, яъни Кунчиқар мамлакатида жамлашга қарор қилинди, шунингдек бизнесни реструктуризациялаш ва қайтапрофиллашиш мақсади ҳам шундай қарорга келинишга сабаб бўлган. Фирма энди эътиборни блокчейн, машинали таълим технологияларига ва саноат ечимларига қаратади.\nАйни дамда Бавариянинг Аугсбург шаҳридаги фабрикада кунига 21000 дона маҳсулот чиқарилади. Булар: 12 000 та ноутбуклар ва компьютерлар, 950 та серверлар, 50 та сервер тиргаклари ва 800 та асосий платалар. Завод ёпилгандан кейин фабриканинг 1500 нафар ишчиси ҳамда Германиянинг турли шаҳарларидаги 300 киши ишсиз қолади. Fujitsu иш ўринларини қисқартириши туфайли тўланадиган тавон пули борасида музокараларни аллақачон бошлаб юборган.\nЎҚИНГ: Fujitsu Stylistic R727 – Intel Kaby Lake процессорида ишлайдиган планшет\n#Fujitsu #Европа #компьютер #завод


Акмал Холмуродов: "Қўқон-1912" ўз олдига жиддий мақсадларни қўйган жамоа" / CHAMPIONAT.asia\nАкмал Холмуродов: "Қўқон-1912" ўз олдига жиддий мақсадларни қўйган жамоа"\nTags : Қўқон-1912Акмал Холмуродов\n"Қўқон-1912" таркибига Жиззахнинг “Сўғдиёна” жамоасидан келиб қўшилган Акмал Холмуродов билан жамоадаги дастлабки таассуротлари ҳақида суҳбатлашдик.\n– Мени Қўқонга жамоа бош мураббийи Нўъмон ака Ҳасанов таклиф қилдилар. Биз Нўъмон ака билан бир-биримизни яхши биламиз. “Пахтакор” жамоасида бирга ишлаганмиз. Бош мураббий бу йил жамоа олдига кучли олтиликка кириш вазифаси қўйилганини , келгусида режалар янада юқори эканлигини айтганларидан сўнг мен таклифни қабул қилдим.Албатта ҳар бир футболчи ўз олдига юқори мақсадларни қўйган жамоада тўп суришни истайди.\n– Жамоанинг машғулотларида қатнашмоқдасиз, “Пахтакор”га қарши ўйинда майдонга ҳам тушдингиз. Жамоа ҳақида дастлабки таассуротларингиз қандай?\n– Қўқон жамоасида мени жуда яхши кутиб олишди. Кўплаб футболчилар билан эскидан дўстлигимиз борлиги учун жамоага киришиб кетишим қийин кечмади. Жамоадаги ташкилий ишлар эса мени лол қолдирди. Ҳаммаси аъло даражада. Машғулотлар жуда қизиқарли ва жиддий тарзда ўтказилмоқда. Жамоада ҳамма аҳил-иноқ, ички муҳит ҳавас қиларли даражада. Мен ўйлайман бу йилги мавсумда Қўқонлик мухлислар ўзлари кутаётган жамоани майдонда кўришади. “Пахтакор” жамоаси билан назорат ўйинида гарчи мағлубиятга учраган бўлсак ҳам ўйинимиз ёмон чиқмади. Ҳатто биз дастлаб ҳисобда олдинга чиқиб олган эдик. Биринчи бўлимни ўзидаёқ майдонда бир киши кам бўлиб қолганимиз якунда натижага ўз таьсирини ўтказди деб ўйлайман.


Ром бўлаклари 20 метр наригача сочилиб кетган. Чилонзордаги кўп қаватли уйда содир бўлган портлаш жойидан репортаж (видео) - Daryo\n06:32, 05.10.2021 89091\nТошкентнинг Чилонзор туманидаги уйларнинг бирида 3 октябрь куни портлаш содир бўлган эди. Портлашга хонадон ошхонасида ўрнатилган газ қурилмаларидан маиший газ сизиб чиқиб тўпланиши ва газ-ҳаво аралашмасининг чақнаши сабаб қилиб кўрсатилган.\nФото: Маъмуржон Обраҳматов\nДастлабки маълмотга кўра, 14 та хонадонга ҳамда бинода ўрнатилган йўловчи ташиш лифт қурилмасига жиддий зарар етган. Хусусан, газ портлаган уйнинг ойналари ва эшиклари синган, унинг қаршисидаги хонадон эшиги ҳам зарарланган. Қолган хонадонларнинг, асосан, кириш эшикларига зарар етган холос. Жабрланганлар ва қурбонлар йўқ. Уйи шикастланган 17 нафар фуқаро вақтинчалик меҳмонхонага жойлаштирилган.\n«Дарё» воқеа жойидан репортаж тайёрлади. Порталган уй қўриқлашга олингани боис зарар кўрган хонадонларни кўздан кечиришнинг иложи бўлмади.\nПортлаган уй Миллий гвардия ходимлари томонидан қўриқланмоқда\nУйнинг ҳолатидан кўриш мумкинки, портлаш битта йўлакда жойлашган хонадонларга таъсир қилган. Натижада алюмин ромлар синиб, ойналари парчаланиб кетган. Ром бўлаклари 20 метр наригача сочилиб кетган. Қўшни қаватдаги биноларнинг эса асосан ойналарига жиддий зарар етган. Воқеа юз берган вақтда хонадон эгаси уйда бўлмаган.\nПортлаш натижасида 20 метр наригача сочилиб кетган ром бўлаклари\nГувоҳ аёлнинг айтишича, қўшни кўп қаватли уйларнинг кириш қисмидаги ва баъзи хонадонларнинг ҳам дераза ойналарига шикаст етган.\n«Биз қўшни ‘дом’да яшаймиз. Портлаш овози ешитилганда ваҳимага тушиб, нима бўлаётганини англамай қолдик. Бақир-чақир бўлиб кетди, еттитача тез ёрдам машинаси келди», — деди гувоҳлардан бири.\nПортлаш натижасида қўшни кўп қаватли уйнинг синган ойнаси\nУйнинг бешинчи қаватидаги хонадон эгасининг айтишича, у портлаш содир бўлган вақтда лифтдан чиқиб кетаётган бўлган.\n«Ташқарида ишим бор эди. Лифтдан тушиб ташқарига чиққан вақтимда қаттиқ портлаш овозини эшитиб, силкиниб кетдим» , — деди у.\nХонадон эгаларидан бирининг айтишича, шу кунларда газ ҳисоблагичлар ўрнатиш ишлари кетаётган бўлган. Унинг «Дарё» мухбирига маълум қилишича, уйнинг 70 фоизи кредит эвазига сотилиб, кадастр ҳужжатлари расмийлаштириб берилган. «Ҳудудгазтаъминот»га кўра, ушбу кўп қаватли уй ҳали фойдаланишга топширилмаган, хонадон эгаси эса газ тизимига рухсатсиз уланган.\nПортлаган уйнинг орқа қисми\n«Уй қурилиши ҳали тугалланмагани ва янги бино фойдаланишга топширилмагани сабабли газ таъминоти ташкилотлари томонидан газни улашга рухсат берилмаган. Дастлабки маълумотларга кўра, хонадон эгаси уйни газлаштириш бўйича пайвандлаш ишларини олиб бориш учун пайвандчини шахсан жалб қилган ва газ таъминоти тизимига ўзбошимчалик билан уланган», — деб қайд этган «Ҳудудгазтаъминот».\nЧилонзор туман ИИБ томонидан ҳолат юзасидан Жиноят кодексининг 257-моддаси (меҳнатни муҳофаза қилиш қоидаларини бузиш) 1-қисми билан жиноят иши қўзғатилган.\n11:39, 18.11.2021 161031\n07:07, 15.11.2021 137740\n16:52, 02.12.2021 117703\n20:08 Бугун 442\n20:03 Бугун 722\n19:53 Бугун 1021\n19:38 Бугун 3526\n10:36 Бугун 71718


«Тарбия ва таълим вазирлиги ташкил этилиб, вазирнинг учта ўринбосари бўлиши керак» — Алишер Қодиров - Bugun.uz\n«Тарбия ва таълим вазирлиги ташкил этилиб, вазирнинг учта ўринбосари бўлиши керак» — Алишер Қодиров\n13:19 | 12-01-2022\nОлий Мажлис Қонунчилик палатаси спикерининг ўринбосари, «Миллий тикланиш» демократик партияси раиси Алишер Қодиров педагогика соҳасини ислоҳ қилиш борасидаги қатор таклифларни илгари сурди. Депутат бу ҳақда ўзининг ижтимоий тармоқдаги саҳифаларида маълум қилган.\nФото: Telegram / @alisherqodir\nХабарда айтилишича, ушбу таклифлар фракция мажлисида илгари сурилган ва 11 январь куни партия фаоллари ўртасида муҳокама қилинган.\n«Мамлакатни ўрта ва узоқ истиқболдаги равнақи учун педагогика соҳасини ислоҳ қилишга устуворлик берилиши керак», — дейди партия раиси. Унинг таъкидлашича, педагогика институтларига танлов махсус тизим асосида фақат педагогик қобилияти бўлганларнигина саралаб олишга қаратилиши лозим.\nАлишер Қодиров педагогларни тайёрлашда давлат асосий буюртмачи бўлиши, буюртмачи сифатида келишилган таълим муассасасида ўз соҳасида 5 йил ишлаш мажбуриятини юклаши ва битирувчиларни иш билан таъминлаш вазифасини зиммасига олиши зарурлигини ҳам айтиб ўтган.\nШунингдек, депутат илгари сурган ташаббуслар қаторидан қуйидагилар жой олган:\nмактабларда ўқувчи билими ва педагог фаолиятини янги тизим — видеокузатув асосида баҳолаш зарурлиги;\nТарбия ва таълим сифатини назорат қилиш инспекцияси Парламент ҳузурида ва Парламентга бевосита ҳисобдор бўлиши;\nТарбия ва таълим вазирлиги ташкил этилиб, бу вазирлик ҳар бир болани оиладан бошлаб мактабдан чиқиб кетгунича (туғилганидан 18 ёшгача) бўлган даврда тарбияси ва таълим сифати учун масъул бўлиши кераклиги;\nушбу вазирликка ота-оналар билан яқиндан ишлаш, уларни малакасини ошириш билан бирга, масъулиятсизлик учун жавобгарликка тортишни ташаббус қилиш ваколатлари ҳам берилиши;\n18 ёшгача фарзанди бор аёлларни моддий қўллаб-қувватлаш билан бир қаторда, ота-оналарнинг фарзанд тарбия қилиш бўйича малакасини оширишга қаратилган манзилли ва масофавий ўқув-маслаҳат тизимини яратиш, меҳнат ҳуқуқларида алоҳида имтиёзлар бериш кераклиги айтиб ўтилган.\nДепутат ўз фикрини «Инсоннинг эртага қандай бўлиши унинг бугун кўрган тарбиясига боғлиқ», — дея якунлаган.\nМаълумот учун, Алишер Қодиров 2021 йилги Ўзбекистон президентлик сайловида номзод сифатида иштирок этиб, умумий беш номзод ичида 3-ўринда қайд этилган.


Балкон интерери учун ажойиб ғоялар » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Кизикарли маълумотлар » Балкон интерери учун ажойиб ғоялар\nКўп қаватли уйлардаги ҳар бир балкон- ўзига ҳос омбор вазифасини бажаради. Бу ерда кўпчилик керакциз буюмларни сақлайди. Ҳамма бу нарсалар қачонлардир керак бўлиб қолади деган фикрда, албатта. Баъзи уй бекалари балкон қанчалар фойдали жойга айланиши мумкинлигини тасаввур ҳам қилишолмайди.\nБалконга кичик компютер столи ўрнатиш орқали уни шахсий кабинетга айлантиришингиз мумкин. У кўп жойни эгалламайди, сиз эса керакли пайтда тинч ишлаш имкониятига эга бўласиз.\nБалконда ижодий устахона ҳам ташкил этиш мумкин. Бунинг учун шкаф ёки стол тумба керак бўлади. Ушбу мўжаз жойдаишлашингиз, тикиш ишлари билан машғул бўлишингиз мумкин, санъат асарларини чизишингиз ва бошқа ўзингиз истаган машғулотлар билан шуғулланишингиз мумкин.\nБалконда кичик гулзор яратинг. Бунинг учун керакли гулларни танлаш ва ёритиш ҳамда иситиш тизими ҳақида ўйлашингиз кифоя.\nБалкон фарзандингиз учун ажойиб ўйингоҳ бўла олади. Албатта, энг аввало, унинг ҳавфсизлигини таъминланг. Бу ерда унинг ўйинчоқларини сақлашингиз, ҳажм жиҳатидан тўғри келса, болалар ўйингоҳи жиҳозларини ўрнатишингиз мумкин.\nАгар балконнинг ҳажми имкон берса, стол ва бир неча стул, шунингдек, идишлар учун тумба жойлаштириб, ажойиб овқатланиш хонасига эга бўласиз. Бу ерда ҳам таомланиш ҳам тоза ҳаводан нафас олиш имкони туғилади.


Хитой Супер лигаси клублари нега кучли дарвозабон сотиб олишмайди? / CHAMPIONAT.asia\n23:58Спортчилар ижтимоий тармоқларда 0 23:56А Серия. "Лацио" - "Удинезе". Асосий таркиблар маълум бўлди 0 23:36АПЛ. "Тоттенхэм" - "Брентфорд". Асосий таркиблар маълум! 0 23:22Собиқ "пахтакор"чилар "Пахтакор"га тўртта гол урган ўйиндан ГАЛЕРЕЯ 0 22:50"Навбаҳор" ҳужумчиси жамоадан кетди 21 22:28Ёш "Олимпик" тажрибали "Машъал"ни Про-лигага тушириб юборган учрашувдан ГАЛЕРЕЯ 3 22:10Футзал. Олий лига. Бугунги баҳслардан кейин мураббийлар фикрлари 0 21:46Уан-Биссака "Арсенал"га қарши ўйинда қатнашмайдими? 4 21:27Даврон Анваров: "Олимпик" Суперлигада яхши ўринлар учун курашади" 10 21:09Тимур Мамасидиқов: "Тимур Кападзе танаффусда кийиниш хонасида керакли гапларни айтгач, ҳаяжон йўқолди" 2 20:53Алишер Одилов: "Про лигада ўйнаб, ўз кучимизга ишончимиз ортди" 2 20:40Отабек Жўрақўзиев: "Олимпик"ни энди ҳеч ким ёш жамоа демайди. Чунки..." 7 20:29Даврон Абдураҳмонов: "Динамо"га жиддий қаршилик кўрсатдик" 0 20:23Анъана бузилди! (қизиқ фактлар) 17 20:14Футзал. Олий лига. "Локомотив" "Пахтакор"ни таслим қилди, "Насаф" "Строитель-Зарафшон"ни аяб ўтирмади 1\nХитой Супер лигаси клублари нега кучли дарвозабон сотиб олишмайди?\n24 дек 2016 13:45\nТеглар : Хитой\nЕвропада ўзини кўрсата олган баъзи футболчилар Хитой Супер лигаси клубларининг катта маошли таклифини қабул қилиб, ҳозирда ушбу чемпионатда тўп тепишмоқда.\nХитой клублари қишки трансфер ойнасида яна фаол. Аммо ушбу мамлакатнинг ҳеч қайси жамоаси дарвозабон харид қилиш ҳақида ўйламаяпти.\nЯкунланган мавсумда иштирок этган жамоаларда бирорта легионер дарвозабон йўқ. Чунки бу таъқиқланган. Бунга сабаб, чет эллик дарвозабон маҳаллий посбонларнинг ривожланишига имкон бермайди ва бу Хитой терма жамоасига салбий таъсир кўрсатиши мумкин.\nБу қачон бошланган?\nХитой чемпионатида доимо легионерлар сонига таъқиқ бўлган. 1994 йилдан 2000 йилгача бир жамоа кўпи билан 3 нафар чет эллик футболчи харид қилиши мумкин бўлган.\n2001 йилда бу чеклов 4 футболчига етди, аммо майдонга фақат 3 нафар легионер тушиши мумкин. Дарвозабонларга таъқиқ ҳам айнан шу йилда чиқарилган.\nБу иш беряптими?\nҲа. Хитойлик дарвозабонлар ушбу таъқиқдан сўнг катта ўсишга эришди. Масалан, "Гуанчжоу Эвергранд" ва Хитой терма жамоаси посбони Жен Чэн 2016 йилнинг энг яхши дарвозабони деб топилди ва 2015 йилги Осиё Чемпионлар лигасида "Гуанчжое Эвергранд" дарвозасини ишончли қўриқлаб, турнир ғолибига айланди.\nБошқа мамлакатларда шунга ўхшаш таъқиқлар борми?\nЕвропа чемпионатларида бунга жиддий қарашмайди. Аммо Россия Премьер-лигаси Хитой чемпионатига ўхшаш. Россия чемпионатида бир жамоадан фақат олти нафар легионер майдонга тушиши мумкин. Бу учрашувда камида 10 нафар россиялик ўйнашига имкон беради. Ўзбекистон чемпионатида ҳам худди шундай чеклов бор. 2016 йилги мавсум бошида чемпионатда легионер дарвозабонлар ўйнаши таъқиқланди. Чет эллик футболчиларга ҳам чеклов мавжуд. 3+1 кўринишидаги чеклов - 3 нафар дунёнинг истаган мамлакатидан ва бир нафар Осиёдан легионер ўйнатишни билдиради.\nЖЧ саралаши. Саудия Арабистони Хитойни мағлуб қилиб, гуруҳда пешқадамга айланиб олди 12\nЖЧ-2022 саралаши. Австралия Уммонни, Хитой эса Вьетнамни мағлуб қилди 1\nКаннаваро молиявий муаммо сабаб "Гуанжоу"ни тарк этди 5\nЖЧ-2022 3-саралаш босқичи. Cаудия Арабистони Вьетнам устидан ғалаба қозонди. Австралия Хитойни енгди. БАА ва Ливан дуранг ўйнашди 31


Фарзандига касб танлашда ёрдам беришни истайдиган ота-оналарга 8 маслаҳат - Ayol.uz\nФарзандига касб танлашда ёрдам беришни и...\nОта-онанинг фарзандга танловни амалга оширишда ёрдам беришга ошиқиши нормал ҳолат. Масала буни қандай қилиб амалга оширишни билишда.\n1. Болада мустақилликни тарбияланг\nАфсуски, бу билан битирувга бир-икки йил қолганида шуғулланиш бироз кеч. Мустақил болани туғилганидан бошлаб тарбиялаш керак. Бироқ буни бошлашнинг кечи йўқ. Касбга йўналтиришнинг асосий қоидаси оддий:\nБола касбни ўзи танлаши лозим.\nҲар бир одам ўзига нима кераклигини ўзи яхши билади. Айнан шу йўл орқали нимадир кўнглидагидек бўлмаса, ота-онасини айбламайди ёки ўз имкониятини қўлдан бой берилган, деб ўйламайди.\n“Мен актёрликка бормоқчи эдим. Бироқ отам барча актёрлар туман театрида қолишини, кам маош олишини айтдилар. Муҳандис – бу бошқа гап. Мен гапга кирадиган қиз эдим ва радио факультетига ўқишга кирдим. Политехника институтида қизиқ эди ва 6 йил мен талабалик баҳорида иштирок этдим. Магистр бўлишимга қарамай, муҳандис сифатида ишлашда эса бошимда билим ноль. Шунинг учун бутун умр мени ўз-ўзини рўёбга чиқара олмаганлик ҳисси, бари ўзгача бўлиши мумкин эди, деган фикр таъқиб этади. Отамнинг ҳақлигини, актёрлик оғир касб эканини англайман. Ота-онамни айбламайман. Орзуимдаги нарсани амалга оширолмаганим учун ўзимни айбдор ҳисоблайман”.\n2. Қайси касбларга талаб борлигини ўрганинг\nФақат “обрўли” эмас, ҳақиқатан ҳам талаб катта бўлганларини билиш керак. Буни тушуниш учун рейтингларни ўқиш шарт эмас. Иш топишда ёрдам берадиган сайтларни очиб, вакансияларни диққат билан кузатиш лозим.\n“Бобом хорижий тиллар билан боғлиқ йўналишни танлашни маслаҳат берди. Синаб кўрдим, қизиқдим, шунинг учун унинг маслаҳатига қулоқ солиш осон бўлди. Талаб иккинчи ўринга ўтди, чунки ҳақиқатан ҳам қизиқ эди. Энди эса мен ўзим севган IT-соҳадаман. Бобом ёмон нарсани тавсия қилмайди!”\nВакансияларни кўздан кечириш касбнинг машҳурлигини, кутилаётган маошни ва ишлаш истагида бўлганларга қўйиладиган талабларни баҳолашда ёрдам беради. Балки орзудаги йўналишда ўқиш учун олий маълумотнинг ўзи камлик қилар: параллел равишда хорижий тилни ўрганиш ва қандайдир курсларга бориш керак бўлади.\n3. Касбни ичидан кўрсатинг\nКатталар турли касб эгалари бўлган кўплаб танишларга эга. Дўстларингиздан болангизга у ишда нима билан шуғулланишини гапириб беришини сўранг. Кундалик одатий ишлар ҳақида эшитиш муҳим. Масалан, хат ёзишга тўғри келиши, реал шароитларда қандай қилиб чизмалар чизилиши, тонгда роппа-роса саккизда ишга келиш кераклиги, ҳисоботларни тўлдириш ва бухгалтерияда чой ичиш каби.\nКўпгина корхоналарда очиқ эшиклар кунлари ўтказилади. Бундай тадбирларда тўғри савол бериш керак: юқори кўрсаткич ва олий мақсад ҳақида эмас, кундалик юмушлар, иш жойларининг ташкил этилиши каби.\n“Ота-онам – ўқитувчилар. Педагогикага боришни маслаҳат беришмади, мен ҳам бормадим.”\nЛида, реклама бўйича мутахассис\nКўплаб касблар тўғрисида чалкаш тасаввурлар мавжуд. Бир неча йилни бекорга сарфлаш, кутилган воқеа ва реаллик ўртасидаги можаро ўрнига яхшиси бу касб билан яқиндан танишган маъқул.\nСаломатликнинг меҳнат шартларига тўғри келиши ҳам муҳим. Бола эплай оладими, йўқми - буни фақат реал шароитда тушуниш, ҳеч бўлмаганда касб вакили билан очиқ суҳбат давомида аниқлаш керак.\n4. Бошқа шаҳар ва мамлакатларда ўқиш имкониятларини топинг\nКўпинча қаерда ва ким бўлиб ишлаш мумкинлиги, мамлакатнинг бошқа қисми у ерда турсин, қўшни шаҳарлардаги олий таълим муассасаларида қандай мутахассисликлар мавжудлигини билмаймиз.\n“Танлаш вақти келганида 15 ёшда эдим. Шаҳримизда орзуимдаги мутахассислик бўйича ўқиш имкони йўқ эди, мактабнинг йўналиши эса бошқача бўлган. Ўқишга кириш учун бошқа мактабга ўтиш, махсус дастур бўйича шуғулланиш, бошқа шаҳарга бир неча юз километр йўл босиб бориш ва ҳужжатларни топшириш керак эди. Мен бундай қилолмадим, ота-онам эса ташвишлана бошладилар. Натижада, ўзимизда бор бўлган касбни танладим. Яқинда 30 ёш бўламан, ҳали ҳам афсусдаман”.\nАлбатта, боланинг бошқа шаҳарга кўчиб кетиши – боғда айланиб юришдек қизиқ ҳолат эмас. Талабани масофадан туриб қўллаб-қувватлаш – мушкул. Бироқ бу шунга арзийди, гап бутун умрлик касб ҳақида кетяпти.\n5. Касбга йўналтириш тестлари тўғрисида унутинг\nАйниқса интернетда тарқалганларини. Улар жуда одатий саволларга асосланган ва кўплаб касбларни инобатга олмайди.\nКелажакни тест билан жиддий шуғулланиш орқали аниқлаш – нима билан шуғулланиш ҳақида умуман тасаввурга эга бўлмагандаги чорасизлик.\n6. Мактабдаги севимли фан ва касбни адаштирманг\nСтандарт мантиқ: математикадан яхши ўқийди – “компьютерчилик”ка ўқишга бориш керак, адабиётдан билими аъло – филологлик, ҳеч нарсага қизиқмайди – менежер бўла қолсин.\nБилимдан келиб чиқиб ишни танлаш ўрнига билимни мақсадга қараб ошириб бориш зарур.\nСевимли фанни эмас, бола меҳнат қилиб, яхши ҳақ тўланадиган касбни танлаш керак. Балки болага ўқитувчи, чиройли хона ва кўргазмали материаллар ёқар, касбда эса буларнинг ҳеч бири бўлмайди.\n7. Олий таълим муассасасига зудлик билан топширишга мажбур қилманг\nАгар бола ҳали ким бўлишни аниқламаган бўлса, унга буни ўйлаб кўришга вақт ва имконият беринг. Мактабдан кейин ҳақиқий ҳаёт билан танишиш, вақтни курслар ва ўзини излашга сарфлаш, балки ишлаб кўришига ҳеч нарса халақит қилмайди. Агар мактабдан кейин ўқимасдан юришини тасаввур эта олмасангиз, коллежга юбориб кўринг. У ерда имтиҳонлар соддароқ, тайёр касбни тезроқ эгаллаш мумкин.\n“Онам техника коллежига ўқишга киришга мажбурладилар, бундан хурсанд эмасдим. Шунинг учун бор кучим билан мени ўқишдан ҳайдашларига ҳаракат қилардим. Бу иш бермади. Коллеждан кейин ўзим университет ва мутахассисликни танладим. Ҳозир афсусланмайман. Коллеждан кейин мени яхши бир корхонага амалиётга юборишди. 18 ёшимда нормал лавозим ва маошга эга эдим”.\nОлий маълумотга муккасидан кетиш кўп ҳолларда яхшиликка олиб келмайди. Кўпинча диплом – ортида бир грамм ҳам билим ва кўникма бўлмаган оддий қоғозга айланади. Лекин кетказилган бир неча йил ва сарф этилган пуллар бор.\n8. Таълимни тугатишга мажбурлаш\n18 ёшдан 23 ёшгача одам тез катта бўлади, бу шахс сифатида шаклланиш ёши. Баъзида кўзлар очилиб, талаба ўз иши билан шуғулланмаётганини англайди: қизиқроқ мутахассисликни топади, ўз олдидаги мақсадларни тушунади. Қоидага кўра, бу кечаги мактаб ўқувчисиникига кўра анча ўйлаб амалга оширилган танлов. Бундай бурилиш “бошладингми - тугат” натижасида қўлга киритилган дипломга қараганда кўпроқ фойда келтиради.\n“Тўққизинчи синфдан кейин синф раҳбари онамга мени техникумга юборишни тавсия қилди. Ота-онам танлаб ўтирмай, мени қурилиш йўналишига юборишди. Чунки онамнинг барча ҳамкасблари ўша ерни тугатишган экан. Менга муҳими дипломлик бўлишим эканини айтишди. Итоаткорлик билан рози бўлдим. Тўрт йил қийналдим. Ундан кейин бошқа йўналишда олий маълумотга эга бўлиш ҳақида мустақил равишда қарор қабул қилдим. Ота онам “Наҳотки, тўрт йил қийналдинг” дейишган бўлса-да, розилик беришди”.\nМаълумот тўғрисидаги диплом ва бир неча йил ўқиш – бу бутун умрлик келишув эмас. Исталган вақтда барини ўзгартириш мумкин. Буни касбни тўғри ёки нотўғри танлаганига ишончи комил бўлмаган фарзандингизга айтишни унутманг.\nҒамхўр ота-онанинг ўз-ўзини текшириш рўйхати\nБолага ёрдам бериш учун нима қилиш кераклиги ҳақида қисқача:\nЎз танловингизни унга мажбурлаб ўтказмаслик, нима қилишни аниқлашни болага қўйиб бериш.\nҲозирда қайси касблар кераклиги ҳақида гапириш.\nТест ёки журналдаги баҳога қараб эмас, болани қизиқтирадиган касбларни таклиф қилиш.\nТурли касблар ҳақида максимал даражада маълумот бериш.\nЯққол аниқ бўлмаган қарорларни кўрсатиш: шаҳрингизда машҳур бўлмаган касблар.\nДиплом учун ўқишга мажбурламаслик: яхшиси бир неча йил ўз-ўзини аниқлаш ва кейин идеал касбни танлаган маъқул.\nСизга ота-онангиз касб танлашда ёрдам беришганми?


Дунёнинг биринчи рақамли теннис маликаси совринни бегона қилмади / Olamsport.com\n16:50Пакьяо Макгрегор билан бўладиган жангни тасдиқлади. Боксчи оладиган пулларини нимага ишлатишини ҳам айтди\t0 16:27Расмий хабар: Ўзбекистон МТЖ ноябрь ойида Дубайда иккита ўртоқлик учрашуви ўтказади\t0 16:02"Ролан Гаррос". Маррейни илк даврада мусобақадан чиқариб юборишди\t0 15:38Тавсия қиламиз: UFC Хабиб ва Гэтжи жанги учун промо-роликни тақдим этди (ВИДЕО)\t0 15:11Хаким Дауду Зубайранинг устидан кулди\t0 14:40Роналду ва Мессида 146 секундлик фарқ\t0 14:18Стол тенниси терма жамоамиз аъзолари "Янгиобод" базасида ўқув йиғин машғулотларини давом эттиришмоқда + ФОТО\t0 13:53Конор сочини калга олдирди + ФОТО\t0 13:34Формула-1. Мухлислар билан тўлган Сочи гран-приси якунланди + ФОТОГАЛEРEЯ\t0 13:10Осиё чемпионлар лигаси. "Пахтакор"нинг чорак финалдаги рақиби аниқ бўлди\t0 12:43Доминик Рейес кечаги мағлубиятига изоҳ берди\t0 12:22Спортчилар ижтимоий тармоқларда 0 12:01Конор UFC президентига кескин тарзда жавоб қайтарди\t0 11:40Суарес илк ўйиндаёқ “Атлетико” тарихига кирди\t0 11:19"Ролан Гаррос". Эжени Бушар бошлади\t0\nДунёнинг биринчи рақамли теннис маликаси совринни бегона қилмади\nТеглар : ЯстремскаяWTAБарти\nАвстралиянинг Аделаида шаҳрида теннис бўйича WTA турнири якунланди.\nAdelaide International турнирининг ҳал қилувчи финал учрашувида австралиялик Эшли Барти ҳамда украиналик Даяна Ястремская ўзаро тўқнаш келишди. Дунёнинг биринчи рақамли теннис маликаси 85 дақиқа давом этган баҳсда рейтингнинг 24-поғонасидан жой олиб турган рақибасидан қийинчиликсиз устун келди - 6/2, 7/5.\nҲар икки теннисчи ҳам 4тадан эйс зарбани амалга оширишган. Ўзаро учрашувлардаги ҳисоб Эшли фойдасига йириклашди - 2:0. Бу Бартининг мавсумдаги илк, фаолиятидаги саккизинчи совринига эга чиқди. Яшил қитъа вакиласи бир ҳафталик меҳнати учун 146,500 АҚШ доллари ҳамда 470 рейтинг очкоси билан тақдирланди. Ястремская эса 78,160 доллар ва 305 очкога эга бўлди.\nОсака "Ролан Гаррос"да қатнашмайдиган бўлди 0\nРим. 16 ёшли Кори ўзидан 18 ёшга катта рақибасини енгди 0\nМугуруса Слоан Стивенсга "чиқиш" эшикларини кўрсатди 0


'Ўғил ва қиз болалар бир ётоқхонада яшамаслиги керак' - BBC News O'zbek\n'Ўғил ва қиз болалар бир ётоқхонада яшамаслиги керак'\nТуркия Бош вазири Ражаб Тойиб Эрдўғон ўқув юртларининг ётоқхоналарида ўғил ва қиз болалар бир жойда яшамасликлари керак деган ғоясини ҳимоя қилиб чиққан.\nУшбу режа аҳолисининг аксари мусулмон, лекин дунёвий давлат ҳисобланган Туркия жамиятида норозиликларга ҳам сабаб бўлган.\nЖаноб Эрдўғон ўз партияси - "Адолат ва Тикланиш" партиясидан сайланган парламент аъзолари билан суҳбатда ўз режасини ҳимоя қилган.\n"Биз давлатга тегишли турар-жойларида қизлар билан ўғил болаларнинг бирга яшашларига йўл қўя олмаймиз. Бирга бўлганда ҳар нарса бўлиши мумкин. Бизга оилалар шикоят билан мурожаат қилишаяпти ва биздан бунинг олдини олишимизни сўрашаяпти. Олдини олиш бизнинг вазифамиз", деб айтган Бош вазир Эрдўғон.\n"Менинг қадриятларим бу нарсага изн бермайди", дея қўшимча қилган партиясидаги сафдошлари олдида гапирган Ражаб Тойиб Эрдўғон.\nУ илк бор ушбу ғояни бир ҳафта олдин Туркиядаги қудратдаги "Адолат ва Тикланиш" партияси аъзоларининг ёпиқ эшиклар ортида ўтган мажлисида илгари сурган эди.\nТуркия матбуотининг жаноб Эрдўғондан иқтибос қилишича, "аёл ва эркак талаба бир бинода яшаши мумкин эмас. Бу бизнинг анъанадор-демократик тузумимизга зиддир".\nЖаноб Эрдўғонни яна дунёвий давлатга ўзининг исломий қадриятларини зўрлаб киритишга уринишда айблаб чиқишди.\nАйниқса, Twitterда ушбу мавзу энг қизғин баҳс-мунозара, ғазабга сабаб бўлган мавзуга айланди.\n@kanturasoyu исмли Twitter ўқувчиси шундай ёзган: "Жаноб Бош вазир! Сиз бир жинсли ётоқхона масаласини худди мамлакатни хиёнаткорликдан озод қилган одамдай кўтараётганингиз қизиқ".\nБошқа бир фойдаланувчи @delisalvoo ёзади: "Хиёнаткорлик мамлакатда эркин! Анъанадорларнинг иккитадан хотини бор! Болаларни жинсий зўрлаш эркин! Аёлни ўлдириш эркин! Бироқ қўш жинсли ётоқхоналар тақиқланган".\nТуркияни 10 йилдан ортиқ вақтдан буён бошқариб келаётган Бош вазир Ражаб Тойиб Эрдўғон танқидчиларига кўра, унинг "Адолат ва Тикланиш партияси" Туркияни тобора анъанадор Ислом тарафга силжитиб бормоқда, натижада Туркия жамиятида қутблашиш кучаймоқда.\nШу йил май ойида "Адолат ва Тикланиш партияси" кўп жойни эгаллаган Туркия парламенти алкоголли ичимликларни сотиш ва тарғиб қилишни тақиқлаган қонунни маъқуллаб овоз берган.\nБу Туркия тарихидаги энг қаттиқ чора деб кўрилган.\nСентябр ойида эса Туркияда узоқ вақтдан буён тақиқда бўлган рўмолли аёлларнинг жамоат жойларида бўлиши қонуни ҳам бекор қилинган.\nТуркияда депутат аёллар ишга ҳижобда келишди\nТуркияда рўмол ўраган аёл давлат идорасида ишлаши мумкин


Янгиликлар – Page 10 – Ўзбекистон\nЎзбекистонда инглиз тили ўқитувчиларининг билим ва малакаларини ошириш бўйича English Speaking Natio…\nМарказий банк Anor Bank рақамли банкини ташкил этишга дастлабки рухсатномани берди. Таъсисчилар ярим…\n9 март куни Ўзбекистон инсон ҳуқуқлари «Ҳуқуқий таянч» жамоат бирлашмаси Адлия вазирлиги…\nСуд ишларини юритиш тартиби такомиллаштирилиши муносабати билан қатор қонунлар ва кодексларга ўзгарт…\nПрезидент Шавкат Мирзиёев «Олий Даражали Дўстлик» ордени таъсис этиш тўғрисида …\n«Ўзбекистон саноат-қурилиш банки» АТБ бошқарув раиси лавозимида ишлаган Азиз Воитов инве…\nКоронавирус тарқалиши хавфи жаҳон озиқ-овқат нархлари индексининг пасайишига олиб келди. …\nЎзбекистонда якунланиб бораётган ҳафта ҳудудларда аёл-ҳокимлар тайинлови билан эсда қоларли бўлди. О…\nАҚШ мудофаа вазири Марк Эспер дунё бўйлаб коронавирус тарқалаётгани сабабли бир қатор давлатлар, жум…\nBrent нефть нархи 35 АҚШ доллари атрофида бўлиб турибди, рубль сўнгги тўрт йил ичида кескин арзонлаш…\nМарказий банк Anor Bank рақамли банкини ташкил этишга дастлабки рухсатномани берди. Таъсисчилар ярим йил ичида устав капиталини шакллантиришлари керак.\n«Ўзбекистон саноат-қурилиш банки» АТБ бошқарув раиси лавозимида ишлаган Азиз Воитов инвестициялар ва ташқи савдо вазири Сардор Умурзоқовга биринчи ўринбосар этиб тайинланди.\nКоронавирус тарқалиши хавфи жаҳон озиқ-овқат нархлари индексининг пасайишига олиб келди.\nАёллар иштироки институтлар самарадорлигини оширади — БМТ бош котиби\nҚозоғистон Миллий банки қайта молиялаш ставкасини 12 фоизга оширди\nЯгона интерактив давлат хизматлари порталининг мобил иловасидан йўллардаги жарималар, иш ҳақи ва жамғариб бориладиган пенсия ҳисоблари, шунингдек, коммунал хизматлар бўйича маълумот олиш мумкин.\nЙӯтални уй шароитида даволаш — қуруқ ва нам йуталга қарши халқ табобати воситалари Йӯтал билан …\nАёллар жинсий аъзосини торайтириш: муолажалар, табиий йўллари, туғруқдан кейин қинни тиклаш . Аёллар жинсий аъзосини …\nЎзбекистонда инглиз тили ўқитувчиларининг билим ва малакаларини ошириш бўйича English Speaking Nation дастури ишга туширилмоқда. Лойиҳа 5 млн долларлик грант ажратаётган Америка ташкилотлари билан ҳамкорликда амалга оширилади. Уч йил ичида 15 минг нафар ўқитувчи машғулотларда қатнашади.\nЕЧЛ. ПСЖ – Боруссия Д. Таркиблар маълум\nЮвентус Дибалага 10 миллион евролик шартнома таклиф қилиши мумкин\nКоронавирус таъсири. Страсбур – ПСЖ ўйини бошқа муддатга қолдирилди\nВИДЕО. Андрей Фёдоров “Навбаҳор”дан учралган мағлубиятга қандай изоҳ берди?\nДзюдочилар Францияда ўтказилган Катта дубулға турнирида иккита медални қўлга киритди\nЛа лига, 27-тур. Валенсия сафарда очко йўқотди\nАндрей Фёдоров Локомотив бош мураббийлигига қайтди\nРасман! Гаттузо — Наполи бош мураббийи\nЎзбекистон Халқаро хусусий ҳуқуқ бўйича Гаага конференциясига қўшилди\nЎзбекистон Халқаро хусусий ҳуқуқ бўйича Гаага конференциясига қўшилди. ХХҲГКга аъзолик миллий қонунчиликка бир қатор ўзгартишлар киритиш, жумладан, хориждаги фуқаролар ҳуқуқларининг ҳимоясини кучайтиришга имкон беради.\nБухоро ҳокими ўринбосари лавозимида ишлаб келаётган Ўткир Жумаев шаҳар ҳокими вазифасини бажарувчи этиб тайинланди.\nАдиб Исажон Султон вазир маслаҳатчиси этиб тайинланди\n«Боқий дарбадар» романи муаллифи Исажон Султон Инновацион ривожланиш вазирига маслаҳатчи этиб тайинланди.\nДепутат дорилар ва тиббий ниқобларни экспорт қилишни таъқиқлашни таклиф қилди\nДепутат Бобур Бекмуродов ҳукумат фуқаролар хавфсизлигини таъминлаш мақсадида қатъий чоралар кўриш вақти келганини маълум қилди. У оммавий тадбирларни ўтказишни чеклаш ҳамда дорилар ва тиббий ниқоблар экспортини таъқиқлашни таклиф қилди.\nЎзбекистон ЕОИИ билан кузатувчи-давлат мақомида ҳамкорлик қилмоқчи\nВазирлар Маҳкамаси Евроосиё иқтисодий иттифоқи билан кузатувчи-давлат мақомида ҳамкорлик қилиш таклифини маъқуллади. Ушбу таклиф Олий Мажлисга киритилади.\nСтраница 10 из 3,537« Первая...«89101112»203040...Последняя »\nЁзнинг қоқ ўртасида “класико”\nInternational Champions Cup. Боруссия Ливерпульни ҳам таслим этди\n«ТЕЛЕКОММУНИКАЦИЯЛАР ТЎҒРИСИДА»ГИ ҚОНУНГА ЎЗГАРТИШ ВА ҚЎШИМЧАЛАР КИРИТИШ ҲАҚИДА\nОртда қолаётган туман ва шаҳарларда ер биринчи навбатда жамоат ва давлат эҳтиёжлари учун ажратилади


Маҳаллалар раислари сайлови - Фарғона вилояти кенгаши\nВилоятимизда 1034 маҳалла фуқаролар йиғинига сайловлар ўтказиш белгиланди. Бу йилги сайловларни очиқ-ошкора ва шаффоф ўтказиш мақсадида Ўзбекистон Республикаси Олий Мажлиси Сенати Кенгашининг 2019 йил 5 февралдаги “Фуқаролар йиғинлари раислари (оқсоқоллари) сайловига тайёргарлик кўриш ва уни ўтказиш тўғрисида”ги қарори имзоланган. Ушбу муҳим сиёсий тадбирни уюшқоқлик билан ўтказиш назарда тутилган. Аввалги сайловларда раис ва маслаҳатчилар сайлови бир вақтда ўтказилган. Эндиликда сайловда фақатгина маҳалла раиси сайланади. Маслаҳатчилар оқсоқоллар сайловлари натижаларига кўра раис тавсияси асосида бир ой давломида сайланади, бир вақтнинг ўзида кенгаш, фаолиятнинг асосий турлари бўйича комиссиялар ва фуқаролар йиғинининг тафтиш комиссияси шакллантирилади. Яъни, жамоада ўзаро бир-бирини тушуниш, зиддиятларга бормаслик муҳити яратилади. Маълум маънода маҳалла раиси ўз жамоасини ўзи ишонган ва ишчан номзодлар асосида шакллантириш имкониятига эга бўлади. Қонунга кўра эндиликда оқсоқолларнинг ваколатлари уч йилни ташкил қилади. Фуқаролар йиғини раисини сайлашда овоз бериш жараёнида авваллари яширин ва очиқ овоз бериш шаклларидан фойдаланилган бўлса, энди қатъий равишда сайлов бюллетенларини тўлдириш орқали яширин шаклда ўтказилади. Яширин овоз бериш фуқароларнинг ўз хоҳиш-истакларини эркин билдиришларига таъсир этишга имкон қолдирмаслик демак. Бу ҳар бир фуқарога ўзи хоҳлаган номзодга овоз беришида тўлақонли имкониятдир. Яъни, авваллари сайлов жараёнида номзодлар ўзларининг таржимаи ҳолларини қисқача баён қилиб, сайловчиларга қараб туришган.\nСайловчилар эса номзод кўз олдида унга овоз бермаслик, уни ёқлаб қўл кўтармасликка истиҳола қилиб, истасалар-истамасалар овоз беришга мажбур бўлишган. Кўп ҳолларда сайловчилар, психологиямизга кўра, биринчи номи эълон қилинган номзодга қўл кўтариб юборишган. Эндиликда сайлов қатъий равишда яширин овоз бериш йўли билан ўтказилади. Сайловчиларга янада қулайлик яратиш, ўзи таниган, билган номзодга овоз беришларини таъминлаш мақсадида бюллетенларда раисликка номзодларнинг расмлари ҳам бўлиши кўзда тутилмоқда.\nАйни пайтда шаҳар ва туманларда Сайловни ташкил этиш ҳамда ўтказишга кўмаклашувчи комиссияси тузилди ва унинг биринчи йиғилиши бўлиб ўтди. Унинг таркибига Халқ депутатлари шаҳар ва вилоят Кенгашлари депутатлари, тегишли давлат органлари, нодавлат-нотижорат ташкилотлари, таълим ва илмий муассасалар ҳамда бошқа ташкилотлар вакиллари киритилган. Йиғилишларда кўмаклашувчи комиссия аъзоларининг сайлов қонунчилиги оид билимларини кенгайтирилди. Шунингдек, жойларда сайловни ўтказувчи ишчи гуруҳлар тузилиб, аъзолари шакллантирилди, уларга сайловни очиқ-ошкора ва адолатли ўтказиш юзасидан тавсиялар берилди.\nСайловга кўмаклашувчи комиссия томонидан ишчи гуруҳлар раислари ва аъзоларига семинар-йиғилиш ўтказилиб, намунавий ҳужжатлар тўплами берилди, сайловни ўтказиш жойлари белгилаб олинди. Ишчи гуруҳ томонидан таъсис йиғилишлари ўтказилди.\nИшчи гуруҳлар аҳоли билан учрашиб, улар тавсия этган номзодларни сайловга кўмаклашувчи комиссияга тақдим этишмоқда. Шу кунларда вилоятимиз шаҳар ва туманларила фуқаролар йиғинлари сайловини ташкил этиш ва ўтказишга кўмаклашувчи комиссиялари Республика ишчи гуруҳи биргаликда раисликка номзодлар билан билан суҳбатлар ўтказишмоқда. Маҳалланинг бугуни ва келажаги, тараққиёти аҳолининг турмуш фаровонлиги бевосита маҳалла фуқаролар йиғини раисига кўп жихатдан боғлиқдир. Шу сабабли суҳбатлар давомида маҳалладаги муаммоларни жойида ҳал этилиши, фуқароларни турли идорларда сарсон бўлмаслиги ҳам маҳалла раисининг ташаббускорлиги, ҳалқпарварлиги, унинг ҳаётий тажрибаси, ташкилотчилиги ва аҳоли ўртасида ҳар қандай масалага ижобий ечим топа олиш қобилятига боғлиқлигига алоҳида аҳамият берилмоқда. Ўз маҳаллангизда ана шундай раисни танлаш ва сайлаш барчангизнинг конститутцион ҳуқуқингиздир. Шундай экан, сайловда фаол иштирок этинг ва халқпарвар раисга овоз беринг!\nвилоят “Маҳалла” фуқаролар йиғини\nсайловини ўтказиш комиссияси раиси,\nМажлиси Сенати аъзоси.\nАвтор: кўрсатилмаган / Манба: http://haqiqat.uz/ / Кўришлар: 65


Газета Норма маслахатчи / 2015 год / № 40 / Хўжалик юритиш қоидалари\nМЧЖнинг устав капитали 200 млн сўмни ташкил этади. Жамиятни икки иштирокчи таъсис этган, уларнинг ҳар бири номинал қиймати 100 млн сўмлик 50% улушга эга. МЧЖ иштирокчиларининг умумий йиғилиши устав капиталини 2 баравар, яъни 100 млн сўмгача камайтириш тўғрисида қарор қабул қилди. Иштирокчиларнинг улуши камайтирилганидан кейин 50 млн сўмдан бўлиб қолади. Иштирокчилар умумий йиғилишининг қарорига кўра уларнинг ҳар бирига ҳиссанинг бир қисмини – 50 млн сўмдан МЧЖнинг банк ҳисобрақамидан қайтариш керак бўлади. Жамият иштирокчиларидан бири – хорижий инвестор 50 млн сўмни биржанинг ҳисоб-китоб-клиринг палатасидаги ўз ҳисобрақамига олиш ниятида.\nИштирокчилар умумий йиғилишининг ҳиссаларни жамиятнинг банк ҳисобрақамидан қайтариш тўғрисидаги қарори қанчалик қонуний?\nУстав фондини камайтириш бўйича қарз суммасини иштирокчининг биржа ҲКПдаги шахсий ҳисобварағига ўтказиш мумкинми?\nЖамият ўз устав фондини жамият иштирокчиларининг жамият устав фондидаги улушларининг номинал қийматини камайтириши йўли билан камайтиришга ҳақли (6.12.2001 йилдаги «Масъулияти чекланган ҳамда қўшимча масъулиятли жамиятлар тўғрисида»ги 310-II-сон Қонуннинг 19-моддаси). Бироқ у, агар бундай камайтириш натижасида устав фонди жамият таъсис ҳужжатларидаги ўзгартиришларни давлат рўйхатидан ўтказиш учун ҳужжатларни тақдим этиш санасидаги энг кам миқдордан (ЭКИҲнинг 40 баравари) кам бўлиб қолса, бундай қилишга ҳақли эмас. 1.09.2015 йилда ЭКИҲ 130 240 сўмни ташкил этади, тегишинча, устав фондининг энг кам миқдори 5 209 600 сўмга тенг. Жамият иштирокчилари ўз фондларини 100 млн сўмгача камайтиришга қарор қилганлар, бу эса қонун ҳужжатлари билан белгиланган энг кам миқдордан анча ошади.\nҚонунда жамият устав фондини жамият барча иштирокчилари улушларининг номинал қийматини камайтириш йўли билан камайтириш уларнинг миқдорларини сақлаган ҳолда амалга оширилиши кераклиги ҳам назарда тутилган. Сизнинг вазиятингизда ушбу талабга ҳам риоя этилмоқда.\nИштирокчиларга улуш бир қисмини жамиятнинг банк ҳисоб-китоб рақамидан тўлаш имконияти масаласини кўриб чиқиш учун 21-сон БҲМС1 қоидаларига мурожаат қиламиз. Хўжалик юритувчи субъектлар молиявий-хўжалик фаолиятининг бухгалтерия ҳисоби счётлар режасини қўллаш бўйича йўриқноманинг (21-сон БҲМСга 2-илова, бундан кейин –Йўриқнома) 341-бандида белгиланишича, корхона устав капиталининг кўпайиши ёки камайиши фақат муассисларнинг қарори асосида, корхонанинг таъсис ҳужжатларига тегишли ўзгартиришлар киритилгандан кейингина амалга оширилиши мумкин.\nЙўриқноманинг 283-бандига кўра, муассислар олдида уларнинг улушлари бўйича қарз 6620-ҳисобварақда акс эттирилади. Ушбу қарзни сўндириш пул маблағларини тўлаш чоғида қуйидаги бухгалтерия проводкаси билан акс эттирилади – Дт 6620 Кт 5010 (5110).\nБухгалтерия ҳисоби тўғрисидаги қонун ҳужжатларида устав фонди камайганда унинг бир қисмини банк ҳисобрақамидан тўлаш бўйича чеклашлар белгиланмаган.\nЎзбекистон Республикаси банкларида очиладиган банк ҳисобварақлари тўғрисида йўриқномада2 ҳам устав фонди камайганда жамият иштирокчиси улушининг бир қисмини тўлаш имконияти чекланмайди. Мижозлар томонидан банк ҳисобварақлари очилаётганда, банк ҳисобварағи шартномаси тузилади. Унда банк мижознинг ҳисобварағига келиб тушаётган маблағларни ҳисобвараққа кирим қилиш ва уни киритиб қўйиш, мижознинг ҳисобварақдаги маблағларни тасарруф этиш борасидаги топшириқларини ижро этиш шартлари, бу борадаги мижоз ҳамда банк ҳуқуқлари ва мажбуриятлари, банк хизматлари учун тўланиши лозим бўлган комиссиялар ҳамда бошқа шартлар белгилаб олинади.\nХорижий муассис Ҳисоб-китоб-клиринг палатасида (ҲКП) очилган ҳисобрақамидан пул маблағларини олиши имкониятини аниқлаш учун Ўзбекистон Республика товар-хом ашё биржасида биржа савдоси қоидалари3 ҳамда «ЎзРТХБ» АЖнинг биржа битимлари бўйича ҳисоб-китоб-клиринг хизмати кўрсатилиши қоидалари4 меъёрларини таҳлил қиламиз.\nМазкур меъёрий ҳужжатларда биржа ҲКПда ҳисобрақамлар очиш имкониятига нисбатан чеклашлар белгиланмаган. Мазкур ҳужжатларга кўра, биржа товарини биржа савдоларида реализация қилувчи ёки сотиб олувчи юридик шахслар ва якка тартибдаги тадбиркорлар, Ўзбекистон Республикаси резидентлари ва норезидентлари биржа мижозлари бўлиб чиқишлари мумкин.\nҲисоб-китобларни бажариш мақсадида биржага хизмат қилувчи банкда талаб қилиб олингунгача иккиламчи депозит ҳисобрақами очилади, у харидорлар ва сотувчилар маблағларини сақлаш ҳамда биржа битимлари бўйича ҳисоб-китобларни бажариш учун хизмат қилади. Сотувчилар ва харидор талаб қилиб олингунгача иккиламчи депозит ҳисобрақамидаги маблағларининг ҳаракатини назорат қилиш учун ҲКП ҳар бир сотувчи ва харидорга фойдаланувчининг шахсий рақамига (бундан кейин – ФШР) мувофиқ келувчи алоҳида шахсий ҳисобварақ очади. Сотувчи ва харидорларнинг маблағлари ушбу шахсий ҳисобварақларда талаб қилиб олингунгача иккиламчи депозит ҳисобварақ доирасида ҳисобга олинади. ҲКПнинг талаб қилиб олингунгача иккиламчи депозит ҳисобварақдаги маблағлардан фақат биржага хизмат кўрсатувчи ваколатли банкнинг электрон тўлов топшириқномаси асосидаги биржа контрактлари, шартномалари, битимлари бўйича ҳисоб-китоблар учун фойдаланилади. Бунда маблағларни ўтказишга тўлов топшириқномасида мижознинг ФШР кўрсатилиши шарт.\nШу тариқа, юқорида айтилган меъёрий-ҳуқуқий ҳужжатларда фақат биржа ҲКПдаги ҳисобрақамларда ҳисобга олинадиган пул маблағларидан фойдаланишга чеклашлар белгиланган, бироқ уларни мазкур ҳисобрақамларга қайд этишга нисбатан чеклашлар мавжуд эмас.\nЮқорида баён этилганлардан келиб чиқиб жамият иштирокчилар умумий йиғилишининг қарорига асосан ўзининг устав фондини ўзгартиришлар киритилган санадаги қонун ҳужжатлари билан белгиланганидан кам бўлмаган миқдоргача камайтириш ҳуқуқига эгадир. Улар ҳиссаларининг улуши камайиши туфайли ҳосил бўлган қарзни сўндириш учун муассисларга пулни жамиятнинг ҳисоб-китоб рақамидан тўлаш имконияти чекланмайди.\nҚонун ҳужжатларида норезидент муассисга тегишли пул маблағларини ҲКПдаги ҳисоб-китоб рақамига ўтказиш йўли билан унга устав фондининг камайиши суммасини тўлаш имкониятига нисбатан ҳам чеклашлар белгиланмаган. Пул маблағлари ҲКПдаги иккиламчи ҳисобрақамларни очиш ва уларнинг ишлашига нисбатан барча талабларга риоя этилганда ўтказилади, яъни: биржа ҲКПда норезидент муассиснинг ФШР мавжуд бўлиши ва лозим даражада расмийлаштирилган ҳужжатлар тақдим этилиши шарт.\nХусусан, устав фонди камайганда пул маблағларини муассисга ўтказиш учун юрист хулосаси билан бирга устав фондини камайтириш тўғрисида умумий йиғилиш баённомаси ва тўлов топшириқномасини тақдим этиш лозим.\n3«ЎзРТХБ» АЖ кузатув кенгашининг 27.04.2015 йилдаги қарори билан тасдиқланган.\n4«ЎзРТХБ» АЖ бошқарувининг 11.05.2015 йилдаги мажлисининг 75-сон баённомаси билан тасдиқланган.


Абдулазиз Камилов Франция элчисини қабул қилди - EFFECT.UZ\n2021 йил 8 октябрь куни Ўзбекистон Республикаси Ташқи ишлар вазири Абдулазиз Камилов Франция Республикасининг Фавқулодда ва Мухтор Элчиси этиб тайинланган Аурелиа Бушезни қабул қилди. Бу ҳақда ТИВ матбуот хизмати хабар бермоқда.\nЭлчининг ишонч ёрлиқлари нусхасини қабул қилар экан, Вазир уни масъулиятли лавозимга тайинлангани билан табриклади. Элчининг касбий тажрибаси Ўзбекистон ва Франция муносабатларини янада юқори босқичга кўтаришга хизмат қилишига умид билдирилди.\nУчрашув давомида икки томонлама ҳамкорликнинг долзарб масалалари, жумладан, аввал турли даражаларда эришилган келишувларнинг амалга оширилиш жараёни кўриб чиқилди. Сиёсий мулоқотни фаоллаштириш, парламентлараро муносабатларни ривожлантириш, савдо-иқтисодий ва сармоявий алоқаларни, маданий-гуманитар ва туризм соҳаларидаги алмашинувларни жадаллаштириш имкониятлари муҳокама қилинди.\nТомонларнинг халқаро ва минтақавий ташкилотлар доирасидаги ўзаро ҳамкорлиги юзасидан ҳам фикр алмашилди.\nTeglar:Аурелиа Бушезни, Мухтор Элчиси


ОНА ТИЛИМ » MUZAFFAR.UZ\nМенинг боболарим бу диёрларда.\nОтам ҳам онам ҳам ўзбек. Мен ўзбеклигимдан ифтихор этаман. Ўзбеклар бу диёрларда қул ёки паст табақали бўлмаган. Ўзбеклар бу ерларнинг императорлари бўлган. Ўзбекнинг қўрқмас боболарининг қони бизнинг қонимизда оқмоқда.\nАрмия Маршали. (Афғонистон).\nЮлдузли хаёллар суриб ётурлар,\nРасулла суҳбатлар қуриб ётурлар,\nЖонини Жабборга бериб ётурлар,\nЖонимга айланиб бўлган бу даргоҳ,\nҲар кеч қулоғимда Бобур чеккан оҳ,\nУнга жоним фидо навзамбилиллоҳ,\nМангу йиғлаб ётган булоқлар – кўзлар-\nЯнтоқлар тагида йиғлаган қизлар -\nНавоий қабрида гуллаган сўзлар,\nАқлига эгилган ойлар, осмонлар,\nОлтинга топилмас китоб карвонлар,\nДавлатли султонлар, чин мусулмонлар,\nМен борсам, зиёрат довонин ўпсам,\nМашрабнинг ёрилган товонин ўпсам,\nЧопони силтаган бўронин ўпсам,\nБошга салла қилиб тўфонларини,\nИнсофга чақирган бўронларини,\nҚумда қаср қилган армонларини,\nБир ёнда Беруний, бир ёнда Машраб,\nБири илм талаб, бири шеър талаб,\nШайтон базмларга қўймас ҳам қараб ,\nИмон, эътиқодла кўкларга учган,\nМеҳру муҳаббатла дунёни қучган,\nАмудан йўлбарсдек ётиб сув ичган,\nЖону жаҳонимга туташ томирлар,\nОлтиндек кўмилган хонлар, амирлар,\n“Мозори шариф”да шариф қабрлар,\nСоғич селларида увиб ётурлар,\nТупроқ остида ҳам севиб ётурлар,\nБошларин Қибълага қўйиб ётурлар,\nТиканлар устида ётсак майлими?\nҚумга олтин каби ботсак майлими?\nҚиличлар дамидан ўтсак майлими?\nҚалбимнинг султони айтинг, майлими?\nБир дона майиздек тўкилдим мен ҳам,\nЮрагим чўқиса қушчалар хуррам,\nТалашиб ташиса чумолилар жам,\nМайлими султоним, айтинг майлими?\nҲали келмай туриб кетсак майлими?\nСизни деб оловлар ютсак майлими?\nДунёдан куюблар ўтсак майлими?\nЗаҳри қотил ичсак кошоналарда,\nҲурларга қўшилсак афсоналарда,\nСиз ачинмайсизми Фарғоналарда?\nҚалбимнинг султони айтинг майлими?\nМинг йил яшаймизми, биридан кечса?\nСабрга темирдан либослар бичса,\nҚоработир –тунлар, қонимиз ичса,\nБир бор тингламадик кўнгил майлини,\nҲатто гуноҳ дедик, гуллар сайлини,\nТош йўлда ётган гул - шўрлик Лайлими?\nМайлими, султоним айтинг майлими?\nТоғдан лола бўлиб пастга йўл олсак,\nБизни оларми деб термулсак, толсак,\nДавонда кимнингдир қўлида қолсак,\nКўнгил адашибди Ёзёвонларда,\nОлтита ариғи бор маконларда,\nСув сўроб сарғайсак саратонларда,\nУмр учди тиғи парроналарда\nНодирадек йиғлаб сарсоналарда,\nТонгимиз отмаса Фарғоналарда,\nОна тилим олтиндан қиммат,\nСенсиз қолсам ким бўламан мен?\nБорса келмас йўлларда ғойиб,\nТош бўламан, чим бўламан мен.\nОна тилим сенсиз сарғайиб,\nБир чеккада жим бўламан мен.\nЎзга тиллар салтанатида,\nБир югурдак етим бўламан мен.\nКимдир айтди: “Бахтсиз тил – бу тил”,\nСени бахтсиз қилган менмасми?\nЎз онаси бир четда қолиб,\nЎзга тилга маҳлиё, мастми?\nНима қилсам кечирасан айт?\nКуйган нондек исрофлигим айт!\nБухорийдек имонлигим айт!\nТермизийдек инсофлигим айт!\nТо Ўрхундан Энасой қадар,\nҲоқон тилим, қурбон тилим айт!\nХос Ҳожубдек эшон тилим айт!\nШоҳ Бобурдек чўлу дашт аро,\nТожсиз қолғон султон тилим айт!\nКел пойингга бошимни қўяй,\nОловлардан чиққансан омон.\nСен болам- деб, бешикдан олиб,\nҚулоғимга айтгансан азон.\nМенинг учун сендан улуғ йўқ,\nОна тилим – бузруквор шоҳим.\nМендан ўтди кечир, авф эйла,\nОна тилим - олампаноҳим.\nАллоҳимни танитган ҳайрат,\nНима қилсам мендан розисан?\nНавоийдек муҳташам, ҳазрат,\nАвлиёлар тутган тасбеҳсан,\nСочилмассан, тупроқ бўлмассан.\nОловлардан ўтган Қақнуссан,\nСен ўлмассан! Йўқ сен ўлмассан!\nҚўлёзмалар ёнмайди, ёнмас,\nАсраб турар мустаҳкам девор.\nЛоқайдликнинг қўлдан гугуртин,\nТортиб олар тилшуннослар бор.\nОна тилим- бузруквор шоҳим.\nСен бордирсан демак, ўзбек бор,\nБизлар кўришмадик, юз йиллар ўтди,\nҲижрон тунлари бор, саҳарингиз йўқ.\nУмр ўтда ўтди, кўз ёшда ўтди,\nҚалбимнинг султони хабарингиз йўқ.\nМенга айтдиларки: “Вақт даволайди”\nВақт даволамади, хабарингиз йўқ.\nВақт, бевақт довулдек эгди, синдирди,\nБоғи Дилкушода гул бўлиб кутдик,\nСизнинг Самарқандга сафарингиз йўқ.\nОлмалар тўкилди Боғишамолда\nҲижрон музликлари ютди бу ишқни,\nМузларни ёришга табарингиз йўқ.\nБу ҳолни ёзишга дафтарингиз йўқ,\nБоғи Фирузада Султон Улуғбек\nИшқдан сабоқ берди хабарингиз йўқ.\nКавокиб сайлида ҳулкарингиз йўқ,\nБизлар кўришмадик, юз йиллар бўлди,\nНечун бу юракдан кетарингиз йўқ?!\nЁ борса келмасдан,борса келардан,\nМактуб жўнатишга каптарингиз йўқ.\nНа бу ёзиқларни тузарингиз йўқ,\nНа бу ришталарки узарингиз йўқ.\nОмон қолдиришга шаккарингиз йўқ,\nТамом ўлдиришга заҳарингиз йўқ.\nЧоп этилган: 21-10-2020, 01:57\nКўрилган: 2 970\nЧоп этилган: 22-02-2020, 01:29\nЧоп этилган: 3-09-2020, 03:24


Ўзбекистонда бир кунда қарийб 100 нафар бемор соғайди\nТошкент шаҳридаги Вирусология илмий-текшириш институти клиникасида коронавирус инфекциясига чалинган беморлардан яна 13 нафари буткул соғайди. Бу ҳақда Ўзбекистон Республикаси Соғлиқни сақлаш вазирлиги Жамоатчилик билан алоқалар бўлими раҳбари Фурқат Санаевнинг телеграм каналида хабар қилинди.\n«Аввал ҳам айтганимиздек, дарддан фориғ бўлаётган инсонлар қувончи коронавирус пандемияси билан курашаётган шифокорларга куч-ғайрат бағишламоқда. Бу каби хушхабарлар эса дунёни таҳликага солаётган коронавирус инфекцияси билан самарали курашиш мумкинлиги, ҳатто, ғолиб бўлиш имкони борлигини кўрсатмоқда. Қаҳрамон шифокорларимиз эса ушбу вазифани шараф билан бажаришаётганига гувоҳ бўлиб турибмиз.\nШундай қилиб, айни пайтга қадар мамлакатимиз бўйлаб коронавирус инфекциясидан бутунлай соғайган беморлар бугун, аввалги кунларга нисбатан энг юқори кўрсаткични қайд этган ҳолда, уларнинг сони шу кунгача 357 нафарни ташкил этмоқда», дейилади хабарда.\nБугун кун давомида Андижон вилоятида 8, Фарғона вилоятида 5, Бухоро вилоятида 15, Хоразм вилоятида 4 нафар, Наманган вилоятида 20 нафар, Тошкент шаҳридаги Эпидемиология, микробиология ва юқумли касалликлар илмий-текшириш институти клиникаси 21 нафар, Тошкент тиббиёт академияси кўп тармоқли клиникасида эса 10 нафар соғайгани ҳақида хабарлар берилганди.\nСўнгги маълумотларга кўра, Ўзбекистонда коронавирусдан зарарланиш ҳолатлари сони 1657тага етган, 6 бемор вафот этган.


Ёзувчи Исажон Султоннинг "Генетик" романида айни фикрлар жаранг сочади. Дарҳақиқат, бу ҳаётда истеъдодсиз одамнинг ўзи бўлмайди, ҳаммада нимагадир иқтидор, қобилият бор. Аммо турфа омиллар сабаб кимдир фаворитга, кимдир аутсайдерга айланиб қолади. Бу авлодлар силсиласида давом этиши натижасида ҳатто кучли ва кучсиз миллат кўринишида ҳам намоён бўлиши мумкин. Моддалар зарралардан тузилгани каби, қобилияти рўёбга чиқмаган кам сонли одамлар бориб-бориб халқни-да инқирозга буриб юбориши тайин экан...\nИнсон тафаккури, тамаддуни доим олға силжиркан, адабиёт ҳам бир жойда депсиниб тургани йўқ, у ҳам мудом ривожланишда, янгиланишда. Айни жиҳатни "Генетик" романида кўрса бўлади. Муаллифнинг муҳим ва оғриқли саволи бор: буюк мутафаккирларнинг авлоди бўла туриб, иқтидор-қобилиятимиз буткул йўқолиб кетмаган айни вазиятда нега тирикчиликнинг майда ташвишларидан нарига ўтиб кета олмаяпмиз? Улкан илмий кашфиётлар қилишдан, мутараққий халқлар қабатига киришдан бизни нима тўхтатиб, чеклаб турибди? Ўзига хос услубдаги янги асар Сизга маъқул келишига шубҳамиз йўқ...\nАйтадиларки, бир одам дарё ёқалаб келаётиб, каттакон ёмби топиб олди. Қўйнидан ёнғоғини олиб, чақмоқчи бўлиб уринган эди, ёмби бир неча бўлакка бўлиниб кетди. "Ялтироқ бўлгани билан ҳеч нимага ярамас экан-ку", дея афсусланиб уни отиб юборди-да, қирғоқда қалашиб ётган оддий тошлардан бири билан ёнғоғини чақиб еди ҳамда мурод-мақсадига етиб, ўз йўлига равона бўлди.\nҚайлардадир ёмғир қирқ кеча-кундуз ёғади дейдилар. Уммонлар узра шовуллаб қуядиган жалалар ҳам бўлармиш. Балки дунёнинг бошқа жойларига борсангиз, ёмғирлари бегона туюлар? Сабаби: тафтию ҳиди, товушлари ўзга. Бизда эса мол-қўй иси, кимнингдир боласини чақирган овози, чечак аралаш ўтлоқ ҳидлари аро ёққан ёмғир турфа товушлар билан бирга, исларни ҳам ҳосил қилади.\nСандал атрофида қариялар эртак бошлашади, шулардан бири - Нуҳ алайҳиссалом ҳақида.\n...Бир куни Нуҳ алайҳиссаломнинг хотини нон ёпибди. Нонлари қип-қизариб, пўрсиллаб пишибди. Тандирдан узиб саватга солаётса, қўли куйиб, биттаси ерга тушибди.\n- Енгчаси йўғаканми?\nЕнгча - билаккача етадиган, қалинроқ матодан ичига пахта солиб тикилган узун қўлқоп. Бир тарафи қорайиб-куйиб кетган бўлади, ёмғирда намланса, куйик иси анқийди. Хотинлар янги пишган иссиқ нонларни ўша енгча билан узишади.\n- Боракан-у, аммо қўлига кийволиш эсидан чиққан экан. Ёки нон ёпаверганидан илма-тешик бўлиб кетганми?\nХуллас, нон ерга тушганида хотин:\n- Ҳаҳ, ўлгур, - дебди.\nШунда Нуҳ пайғамбар айтибдики:\n- Ҳой нодон, ризқниям сўкадими одам? Қани, тавба қилиб, нонни ердан олиб кўзингга сур-чи!\nХотин шундай қилибди. Ерга тушган нон бўлагини олиб, пуф-пуфлаб кўзга суртиш одати ўшандан қолганмиш...\nМаталларнинг кўпида хотинлар нодон бўлиб тасвирланишига ақлим шошади. Ташқарига чиққанимда уларга қизиқсиниб қарайман, сираям нодонга ўхшашмайди.\nЭскиларнинг бир гапи бор: хотинга зуғум ўтказсангиз, қариганингизда ўчини олади. Ўшанчун бир қаттиқ, бир ширин гапиришингиз керак.\nҲадеб яхши гапираверсангиз, ўзидан кетади, эрим нима десам кўнади деб ҳаволанади. Ҳадеб зуғум қилаверсангиз, тош остидаги майсадай эзилиб кетади, ҳаётдан кўнгли совийди.\nКатталардан сўрасангиз, улар ҳам билишмайди. Гўё одамлар жуда кўп асрлардан бери шундай яшаб келишаётгандай. Саводсиз, жоҳил ота-боболар, зулм остида эзилган тарқоқ халқ… Бегона қаҳрамонлар, сув ости кемалари, баланд учадиган стратосфера учоқлари... Елкасига беҳи новдасидан камон ясаб осиб юрган болалар... У ёшдан ўтиб, анча улғайганларига эса отаси "уйлантириб қўяман" деб пўписа қиладиган бўлган... Амал-тақал қилиб мактабни битириб олишса, нима ишнинг бошини тутиши номаълум... Ўша ҳаёт, ўша заҳматлар...\nУ таассуротларни, манзараларни ҳеч бир тарих тушунтириб беролмайди. Тарих қуруқ фактлардан иборат. Лекин кишилар қалбидаги манзаралар бутунлай бошқача, жонли, маъноли, инсонлар тақдиридан ҳикоя қилаверади.\nҲа, фанлар мактаб мобайнида бениҳоя ажойиб ҳикояларни гоҳ қуруқ илмий, гоҳ жонли тил ила сўйлаб беради. Аммо у ҳикояларни билишимиздан не фойда эканини айтмайди. Қишлоқ узра ўйнаган нур ва соя ўйинлари бошқа элларда бошқача жилваланишини, ботаётган ёхуд чиқаётган қуёш ёғдуси денгиз долғаларида палахса-палахса, тўқ сариқдан қирмизигача ажаб жилолар ҳосил қилишини, тўлқин қарсиллаши қанақа бўлишини, икки денгиз суви сираям аралашиб кетмаслигини, қуруқлик дунёсида неки бор, сув дунёсида ҳам борлигини, қуруқликда эсадиган шамоллар сув остида оқим деб аталишини, ёллари ҳилпираб чопадиган гуррос отлар у оламда сув отлари дейилишини... барчаси ила бизларни маҳлиё айлайди-ю, аммо...\nШу қишлоқдан чиқолмаслигимизни, у билимлар ҳеч қачон керак бўлмаслигини, мактаб тугагач, бир рўзғорнинг бошига келишимизнию эл қатори бизлар ҳам гувалак қуйиб, иморатлар солиб, далаларда ишлаш билан бирга, томорқамизда етилган мева-чеваларни бозорга олиб бориб сотиш билан тирикчилик қила-қила умримиз ўтиб кетаверишини айтмайди. Айтгандаям нима ўзгарарди? Тақдир ёзуғи шу эмасми - ҳамма бир тану бир жон, баҳамжиҳат бўлиб, бир-бирини суяб-қўллаб ҳаёт кечирмоқда. Ҳали ёш-ку, руҳини чўктириб нима қилдим, катта бўлса ўзи билиб олар, дейди.\n- Беруний ким?\n- Жуда катта олим, сизнинг аждодингиз! Мана шу гапларини минг йил аввал айтиб кетган!\nТўғри. Минг йил аввал яшаган бўлса, минг йил олдин айтади-да. Олдинроқ ёки кейинроқ айтишининг иложи йўқ-ку?\n- У маҳалда дунё ҳали санашниям тузук-қуруқ билмас эди, гап шунда!\nБўлса бордир. Лекин биз оддий одамлармиз, унақа нарсаларга ақлимиз етавермайди.\nМана шу гап жуда кўп такрорланади. Кишилар ўзлари билмайдиган нарсалар ҳақида гап кетганида "Ҳа, энди биз оддий, жўн одамлармиз-да", деб истеҳзоли илжайиб қўйишади. Буни болалар ҳам ўзлаштириб олишган.\nМендел тасаввури кенг одам эди. Барча улкан кашфиётлар оддий ҳодисалар замирида ётишини биларди. Бундай ҳолат инсон ирсиятида ҳам учрармикин, деб бош қотирди. Инсонлар ҳам ўсимлигу дарахтлар сингари бир-бирлари билан чатишадилар, лекин баъзиларининг авлодлари бир-бирларига ўхшаса, бошқаларидан турли қиёфадаги фарзандлар туғилади. Нўхат ҳамда ловияда кучли навфақат биринчи авлодда устунлик қилса, учинчи авлоддан кейин ажралиш юзага келди. Илк навлар кучли, бўлиқ ҳосил берса, кейингилари ота-онанинг кучсиз тарафларини олиб униб чиқди. Инсонларда-чи? Афсуски, Мендел у чалкашликларнинг қонуниятларини тополмасдан дунёдан ўтиб кетди.\nНега оддий кишилар орасида илм-фан моҳиятини тушунадиганлар, унинг йўлларини очиб берадиганлар кўп эмас? Ахир, бир маҳаллар олимини ардоқлаган, кўкларга кўтарган эл шу эмасмиди? Нега кишиларнинг дарду фикри кундалик ҳаётдангина иборат? Нега?\nКеча одамларнинг кўзи оч эди. Машина дединг-а, у катта орзу эди. Бугун ҳамманинг иккита-учтадан машинаси бор. Кечагина одамлар дала-даштда у-бу экиб, меҳнатини қилиб юрарди. Эсингдами, устозларимиз ҳам мол-ҳол боқишарди, экин-тикин қилишарди. Энди ҳаёт ўзгариб кетди-ку? Сен дўкон очдинг, бошқа биров нималардир ишлаб чиқаряпти… Ҳали вақти келиб, одамлар илмнинг моҳиятини ҳам тушуниб қолишади. Ўшанда кўрасан ҳаётнинг гуркирашини… Мен жуда катта мақсадларнинг бошини тутганман, у йўлимдан қайтсам, умримнинг охиригача афсусланиб яшасам керак.\nОлимлар ёлғизликка маҳкум бўлармикинлар?\nФазо сингари совуқ ва бепоён тафаккур қоронғиликларида бир ёғду, бир шуъла излаб, тахминлар, фаразлар, муваффақиятсизликлар ва умидлар аро кезар эканлар, юракларига, қалбларига қувват излай-излай тополмасдан, билимлардан мутлақо узоқ, еб-ичиш дардидаги кимсаларнинг бўлар-бўлмас нодон гапларидан озорланиб узлатга чекиниб кетишармикин?\nЁки, бу билимлар, бу сирлар одамни ўзи билан ўзи қолишга, зулматлар аро ёлғиз дайдишга ундармикин?


Бўлай десанг саломат... - Ayol.uz\nБўлай десанг саломат...\nMadina Zarif 23.01.2015 11:21 2188 01\nСўнгги йилларда аёлларимиз орасида янги урф шаклланиб келмоқда. Аввалги келинларнинг гап мавзулари қайнона, қайнопаю, овсинлар бўлса, замонавий келинлар бўш нарсага вақт сарф қилишдан кўра, руҳий ва жисмоний соғлиғини яхшилашни афзал кўришади. Албатта спорт асрлардан бери келинларнинг асосий мавзуларини тўлалигича ўрнини босгани йўғу, аммо секин асталик билан аёлларимизнинг турмуш тарзининг ажралмас қисмига айланиши ажабмас...\n20 ёшдан 30 ёшгача: жисмоний фаол машғулотлар: рақс, кардиотренажёрлар, ёга, югуриш ва степ аеробика каби спорт турлари тавсия қилинади. 30 ёшдан 40 ёшгачан хонимларда вазн ўзгаришини кузатиш мумкин, куч ва ғайрат борасида ҳам бироз ўзгариш ҳис қила бошлашингиз мумкин. Аммо шу билан бирга кучли нагрузкали машғулотлар, ёга, велосипед спортини давом эттиришингиз мумкин. 40 ёшдан 50 ёшгача: ёга, велосипед спорти билан шуғулланишни давом эттиришингиз мумкин. Шунингдек, умуртқа поғонасини мустаҳкамлаш учун сузиш тавсия қилинади. Аммо югуриш каби машғулотларни тез юришга ўзгартиринг. Бу ёшдан эътиборан юракни қувватлантиришингиз лозим. 50 ёш ва юқори: ёга, сузиш, кўп юриш. Кучли машқларни (силовқе нагрузки) ёқтирсангиз, вазнингизни назорат остига олишингиз даркор. Хитойликларнинг тси гун ёки тай чи каби гимнастик машғулотлари билан шуғулланиб кўринг. Гўзал ва ёш қолишингиз учун сизга оғир нагрузкалар эмас, кўпроқ ҳаракат қилиш зарур.\nСпортнинг замонавий тури бўлиб, ҳар бир спорт клуби ўз мижозларига таклиф қилган машғулотлар турига киради. Фитнес – бир нечта спорт тури: аеробика, хореография, тайбо, степ, қоматнинг ҳар бир қисмига алоҳида машғулотларни ўз ичига олган. Ортиқча вазндан қутулиш истагида бўлган ёки қоматини доим бирдай бўлишини истовчиларга ҳам бирдай тўғри келади. Мураббий маслаҳатлари билан бирга олиб борилган машғулотлар натижасида тез фурсатда қоматингизни тиклаб оласиз.\nОёқларингиз оғриса, юрак, қон томир касалликлари, ўпка хасталиклари, асаб тизими бузилишларида эса югуриш тавсия қилинмайди. Тери касалликлари, аллергия, ошқозон яраси, юрак ва кўз касалликлари билан оғриган беморлар сузиш билан шуғулланмаганлари маъқул.


ЖАЗИРАМАЛИ ҲАРОРАТДАН ЎЗИНГИЗНИ АСРАНГ\nЖазирама иссиқ – ҳаво ҳароратининг бир неча кун давомида 10 ва ундан ортиқ градусга кескин кўтарилиши билан тавсифланади.\nИссиқлик олишнинг критик ҳолати жазирама иссиқда узоқ муддат бўлиш натижасида офтоб уриши ёки юрак фаолиятининг бузилиши оқибатида юзага келади. Тананинг қизариб кетиши, кучли чанқаш, қақраб кетиш иссиқлик уришининг асосий белгиларидан ҳисобланади. Кейинчалик юрак фаолиятининг тўхтаб қолиши, ҳушдан кетиш ҳолатлари ҳам кузатилади. Бунинг учун саломатлигингизда муаммо бўлмаслиги учун чекиш, спиртли ичимлик ичиш ҳамда кучли овқатланиш каби зарарли одатлардан сақланиш муҳим.\nҚўшимча заҳира идишларга сув олиб қўйиш. Танани иссиқдан сақлаш учун кийим-кечак, маиший электр ускуналарини (вентилятор, кондиционерлар) тайёрлаш. Қишлоқ жойларида бўлсангиз ўтириш жойлари, сўри, қудуқ ва уй ромларини жиҳозлаш. Имкон даражасида маиший электр ускуналарини ишлатишда автоном электр энергия манбаидан фойдаланиш мақсадга мувофиқ. Сувни тежамли ишлатиш.\nЖазирама иссиқ пайтида қандай харакат қилиш керак.\n1. Ҳарорат кўтарилганда иссиқдан пана жойга ўтинг. Ҳаво ўтадиган оч рангдаги кийим (пахта матосидан тайёрланган) кийиш тавсия этилади. Бош кийимни ҳам кийишни унутмаслик керак.\n2. Кўп сув ичиш – сув ичиш организмнинг ҳаёт фаолиятини яхшилайди. Иссиқ пайтида ҳар куни суюқлик истеъмол қилишни кўпайтириш керак. Оддий ичимлик суви истеъмол қилиш мақсадга мувофиқдир.. Жазирама иссиқ пайтида соат 12.00 дан 16.00 га қадар кўчага чиқмаслик ва очиқ қуёшда юрмаслик тавсия этилади. Кунни шундай режалаштириш керакки, жазирама иссиқ вақтни уйда ёки ишхонада ўтказиш лозим.\n3. Тез-тез душ қабул қилиш тананинг нафас олиш тизимини яхшилайди. Сув хона ҳароратида бўлиши керак. Сувни кучли совутиш оқибатида ҳароратнинг кескин ўзгариши зотилжам касаллигини келтириб чиқариши мумкин.\n4. Жазирама иссиқ урганда зудлик билан соя ёки шамол бор жойга ўтинг ва душ қабул қилинг.\n5. Овқатланиш тартибини ўзгартиринг. Бундай пайтларда совуқ овқат, кўпроқ мева ва сабзавотлар истеъмол қилиш тавсия этилади. Овқат албатта тузли бўлиши керак, чунки ҳаво ҳарорати юқори бўлганда одам организмидан кўп миқдорда натрий чиқиб кетади.\n6. Синтетик материалдан кийим кийишдан сақланинг. Табиий маҳсулотлар- пахта, ипак толаларидан тайёрланган кийимлар иссиқ ҳавода қулайдир. Кепка, панама ёки шапка кийишдан уялманг. Иссиқ уриши асосан бошнинг исиб кетишидан бўлади.\n7. Бундай иссиқда кондиционерсиз қийин. Кондиционер бор хонада бўлганингизда унинг рўпарасига ўтирманг. Кондиционернинг ишлаши жараёнида қанчадан-қанча бактериялар совуқ ҳаво билан бирга хонада ҳайдалиб, сурункали бронхит ва пневмонияни қўзғатади.\n8. Тана ҳароратиниг совуши қўл ва оёқ мушакларини тортилишига олиб келади. Иссиқ уриши аломатларидан (умумий чарчаш, бош оғриғи, ҳушни йўқотиш, юз терисини қизариб ёки оқариб кетиши, пульс меъёри бузилиши) терлаш натижасида инсон организмида сувга эҳтиёж кўпаяди, шу сабабли 80-100 мл.миқдорида сув ичиб ва оғиз бўшлиғида бир оз ушлаб туринг ҳамда танани совутган ҳолда ванна қабул қилинг.\nАгар ҳар биримиз жазирама иссиқдан ўзимизни сақлай олсак, саломатлигимизни асраб, кўнгилсиз ҳолатларни олдини олишга эришамиз.\nНуриддин ТОШБОЕВ, Республика давлат санитария-эпидемиология назорати марказининг бош шифокор ўринбосари.\n№ 29, 20.07.2018 « орқага


"Болажон" муносиб байрам совғаси | Ўзбекистон "Адолат" социал-демократик партияси\n“Болажон” муносиб байрам совғаси\n26 Декабрь, 15:03 • Андижон вилояти, Янгиликлар • 545 марта кўрилди • Комментариев к записи “Болажон” муносиб байрам совғаси нет\nОлтинкўл туманида Ўзбекистон Республикасининг “Оилавий тадбиркорлик тўғрисида”ги қонуни билан яратилган имкониятлардан самарали фойдаланган ҳолда, ўз фаолиятини ривожлантираётган оилавий тадбиркорлар сафи кенгайиб бормоқда. Оқтепа маҳалласида яшовчи партиядошимиз Равшанбек Хакимхўжаев раҳбарлигидаги “Оқтепа зиё маскани” оилавий корхонаси улардан бири.\nДастлаб ўз фаолиятини кўрпа-тўшак ва чойшаблар тайёрлаш билан бошлаган ташаббускорлар изланишда давом этмоқда. Топилган даромад ҳисобига қўшимча дастгоҳлар сотиб олиниб, маҳсулот тури кўпайтирилди. Водий вилоятларидаги мактабгача таълим муассасалари бугунги кунда уларнинг доимий буюртмачисига айланган. Шунинг натижасида ўтган йили 46 миллион сўм соф фойдага эришилди.\n— Яратилган имкониятлар бизни янги режалар устида ишлашга бошламоқда, — дейди корхона раҳбари Равшанбек Хакимхўжаев. — Маҳсулот сифатини ошириш ва бозор талаби доим эътиборимизда. Меҳнатнинг ортидан моддий манфаатдорлик ошиб бормоқда. Энг муҳими, оилада ҳамма иш билан банд.\nЯнги йил байрами арафасида оиланинг кенжа фарзанди Аҳрорбек юртдошларимизга байрам совғаси тайёрлади. Икки нафар шогирдлари билан тайёрлаётган уй-рўзғор буюмлари қаторидан болалар шкафи ва диванлари ўрин олди. “Болажон” дея номланган жамланманинг дастлабки туркуми ўз харидорларини топди.\n“Болажон” муносиб байрам совғаси was last modified: Декабрь 30th, 2016 by admin\n« 2016-2020 ЙИЛЛАРДА РЕСПУБЛИКА ФАРМАЦЕВТИКА САНОАТИНИ ЯНАДА РИВОЖЛАНТИРИШ ЧОРА-ТАДБИРЛАРИ ДАСТУРИ ТЎҒРИСИДА Маҳаллада янги БПТ тузилмоқда »


Жаҳонгир Эргашев — Sof.uz\nФарғона вилояти, Ўзбекистон туманида яшайди. Касби инглиз тили ўқитувчиси. Sof.uz сайтида 2016 йилдан бери мақолалари билан иштирок этади. Асосан, халқаро мавзуларда ёзади\n2.02 09:04 933 Жаҳонгир Эргашев\nФҚБ сафига қўшилаётган ҳар бир ходимга аниқ талаблар қўйилди: улар пулга учмайдиган, туйғуларга берилмайдиган, жисмоний бақувват, ақлли, айёр, уйланмаган ва албатта, оқ танли бўлиши керак эди.\nМао Цзедун: иблисми ё доҳий?\n27.01 22:44 2001 Жаҳонгир Эргашев\nМамлакат фуқаролик уруши ёқасига келиб қолганда Хитой раҳбарияти хунвейбинларни қуролсизлантириш ва чекка ҳудудларга юбориш тадбирини кўрди\n9.09 16:56 119 Жаҳонгир Эргашев\nҚадимги Миср жамияти нимани жиноят деб топиш ва қилмиш учун қандай жазо тайинлаш масаласида диний қоидалар ва ахлоқ нуқтаи назаридан ёндашган ҳолатда жазо тайинланган. Шу билан бирга мисрликлар вафот этган одамларни ҳам суд қилишган ва айбдор деб топишган.\n1.06 09:09 92 Жаҳонгир Эргашев\n2018 йилнинг 5 ноябр санасида АҚШнинг Эронга нисбатан янги иқтисодий жазо чоралари кучга кирди. Иқтисодий жазо чоралари Эроннинг банк ва нефт соҳасига зарба беришга қаратилган бўлиб, бу Эрон иқтисодиётини фалаж аҳволга солиши мумкин.\n17.02.2019 13:20 9 Жаҳонгир Эргашев\nДоналд Трамп АҚШнинг Хитой билан савдо-сотиқ ва банк шартномаси борасида Хитойга яна 60 кун муҳлат берди. Маълумки, 2018 йилнинг охиридан бошлаб, АҚШ ва Хитой ўртасида “савдо уруши” деб ном олган кескинлик бошланган эди.\nГитлер ҳақидаги фактлар. “Бу пуллардан қон ҳиди анқийди”\n13.02.2019 10:03 155 Жаҳонгир Эргашев\nГитлерга тегишли деб ишонилган бош чаноқ суяги 2009 йилда ДНК текширувидан ўтказилганда аслида аёл кишига тегишли эканлиги маълум бўлган.\n12.02.2019 08:44 12 Жаҳонгир Эргашев\nМобил алоқа ҳаётимизнинг мазмунига айланиб улгурди. Интернет бўлса, унинг ажралмас қисмига айланди. Ҳар 2 ёки 5 дақиқада ижтимоий тармоқларни мобил қурилма ёрдамида текшириб кўриш “касаллиги” барчамизга юқиб улгурди.


Темир йўл транспорти коммуникациялари ва инфратузилмани ривожлантириш учун 8 млрд доллардан ортиқ маблағ йўналтирилган - Carzone.Uz\nТемир йўл транспорти коммуникациялари ва инфратузилмани ривожлантириш учун 8 млрд доллардан ортиқ маблағ йўналтирилган\nТемир йўл транспорти коммуникациялари ва инфратузилмани ривожлантириш учун 8 миллиард доллардан ортиқ маблағ йўналтирилди, шундан 2,6 миллиард доллари хорижий инвестициялардир. Бу ҳақда Ўзбекистон Республикаси президенти Шавкат Мирзиёевнинг «Ўзбекистон темир йўллари» акциядорлик жамияти жамоасига табригида айтилади, деб ёзмоқда kun.uz.\nТаъкидланишича, «Ўзбекистон темир йўллари» акциядорлик жамияти ташкил этилган кундан буён юк ташиш ҳажми 2,1 марта, йўловчи ташиш ҳажми 2 баробар кўпайган, темир йўллар орқали 1,5 миллиард тонна юк ташилиб, 370 миллион нафар йўловчи ўз манзилига етказилган.\nҲозирги вақтда мамлакат бўйича юкларнинг 60 фоиздан зиёди, йўловчиларнинг эса 75 фоиздан ортиғи темир йўл транспорти орқали манзилларига етказилмоқда.\nТемирйўлчилар томонидан мустақиллик йилларида 1500 километрдан ортиқ янги темир йўллар барпо этилган, 1800 километрлик темир йўл линиялари электрлаштирилган.\nТаъкидланишича, бугунги кунда мамлакатда жаҳон стандартлари талабларига жавоб берадиган 16та янги темир йўл вокзали қурилди, 10та вокзал қайта қурилди ва деярли барча станциялар халқаро сифат стандартлари талаблари даражасидаги юқори технологиялар билан жиҳозланди.


Батумида митинг. Полиция билан тўқнашувлар вақтида 20 киши жабрланди (фото)\n09:26 / 12.03.2017\nГрузиянинг Батуми шаҳрида полиция билан тўқнашувлар келиб чиқишидан кейин 22 киши тиббий ёрдам сўраб мурожаат қилган. «Интерфакс» агентлиги хабарига кўра, ҳозирга келиб уларнинг аксарига жавоб берилган.\nАйни вақтда полиция шаҳарда назоратни қўлга олган, митинг иштирокчилари кўчаларни тарк этган, ўт ўчирувчилар ёқилган автомобиллар ва чиқиндихоналардаги оловни ўчирмоқда.\nТартибсизликларни келтириб чиқаришда гумон қилинганлар қўлга олинмоқда, уларнинг сонига аниқлик келтирилмаган.\nМитинг иштирокчилари Аджария полицияси бошқармаси раҳбарияти истеъфога чиқишини талаб қилганди. Акциянинг юзлаб иштирокчилари полиция бошқармаси биносига бостириб кирмоқчи бўлган, аммо махсус топшириқли бўлим бу ҳаракатни тўхтатиб қолиб, уларга қарши кўздан ёш сиздирувчи газ қўллаганди.\n19:20 / 30.04.2018\nФото: Ереванда МДҲ тарихидаги энг катта митинг\n07:00 / 23.04.2018


Туш таъбири китоби | туш таъбири китоби\nТуш таъбири китоби. туш таъбири китоби\nТуш таъбири китоби Rating: 7,2/10 700 reviews\nАгар тушингизда товуқ беҳудага қақолаётган бўлса, ўнгингда бироз касалланишинг мумкин ёки қандайдир кўнгилсиз ҳодисага дуч келасиз. Агар тушингизда лайлакни душанбадан чоршанба кунигача кўрсангиз, бу туш оила ишларига боғлиқ бўлади, агар пайшанбадан шанбагача кўрсангиз, хизмат вазифаларига тааллуқли. Иркит сувни касалликка ҳам йўядилар. Тушда сайр қилиш-бундай тушданг сўнг, дўстларинг билан учрашар экансиз. Плеер может работать с внутренними и внешними фильтрами и плагинами, что позволит управлять аудио-видео параметрами воспроизводимых файлов.\nСемиз буқа кўриш— мустаҳкам соғлик, ишлардаги омад. Агар юлдузлар булутлар ортидан мўралаб турганлигини кўрсангиз, унгингда ҳар қандай муаммоларга қарамай, ҳаётда қувонасиз. Кўргaн нaрсaси бўлди вa туш тaъбири рoст бўлиб чикди. Агар тушда тўлқинлар кулсиз бўлса, бироз нотинч бўласангиз ёки ҳаётингизда бир қанча воқеалар содир бўлади. Агар тушингизда бирдан уйингизга меҳмонлар кириб келса ва дастурхонга қўйгулик ҳеч нарсангиз бўлмаса, ўнгингизда сарф-харажат қиласиз ёки алданасиз. Одил вa сoлиҳ пoдшoҳнинг кўргaн туши ҳaқиқaтгa яқин, тўғрирoқ вa рoстрoқ бўлaди. Тушда атлас кўйлак—қиз бола тушида атлас кўйлак кўрса, ўзига жудо ортиқ баҳо берар экан.\nКайфият шундай нарсаки, туш кўрувчига оламни чиройли тарафларини кўрсатади. Тушингизда ўзингизни тунги кўйлакда кўрсангиз, ўнгингизда енгилгина касал бўласиз. Эҳтимол, тушингда қор кўрсангиз, ўнгингизда яқин одамингиздан ҳафсалангиз пир бўлади. Тушда мандарин-яқинда бўладиган байрамга ишора. Турмуш қурмаган аёл учун бундай туш ўнгида қариндошлари билан дои- мий жанжални англатади. Тушда сигир— ота-онангиз яқин орада маош олар экан.\nЧоршанбадан пайшанбага ўтар кечаси тушингизга заҳарли қора илон кирса, ўнгингизда майда-чуйда муаммолар пайдо бўлади. Тушда уй— баланд, мустаҳкам қурилган уй, ўнгингизда ўз кучингизга ишонасиз ва бу муҳофазаланганлигинг аломатидир. Олимон ва табибони Юнони кадим Демокрит, Афлотун, Арасту ва дигарон таъбири хобро барои ёфтани роххои муоличаи беморон истифода мекарданд. Тушда янги кўйлак-бу кийиш ҳаётнинг янгиланиши Тушда кўприк—тош кўприк бу, ўнгингизда сизга ёрдам берадиган одам ишончли экан. Тушдаги узун соч— жуда ҳам узун соч, ўнгингда сафарга чиқасиз. Агар инсон ёмон туш кўрса нима қилиши керак? Қолган инсонлар тушларини рангин кўрадилар.\nВулқондан сизга тошлар отилаётган бўлса, ўнгингизда зиддиятлардан қочишингиз керак, акс ҳолда, ҳаётингизга салбий таъсири бўлади. Тушга бозор кирса—шовқун-суронли бозорни кўрса, ўнгингда қизиқ воқеаларга дуч келасиз. Тушда з иёфат кўриш—бу сизга омадсиз. Тушда ёлғон гапирсангиз—ўнгингизда қилган ишингизга жазо оласиз Тушда жўжани кўрсангиз—бу сизнинг заифлигингиздан далолат. Тушда ўлиш— умрингиз узоқ, соглиғинг аъло бўлади.\nАгар ким би- ландир меҳмондорчиликда рақс тушсангиз, ўнгингизда енгил табиатли бир одам сизни фирибгарлик ишига жалб қилади. Улaр Сaфиядaн: «Юзингдaги кўм-кўк дoғ нимaдaн? Тушда тинч оқаётган денгизни кузатиш — ўнгингизда арзимаган сабаблар билан яқинларингиз ва қариндошларингиз билан муносабатларингиз совийди. Рaсулуллoҳ сoллaллoҳу aлaйҳи вa oлиҳи вa aсҳoбиҳи вaсaллaм: «Берувчи қўл oлувчи қўлдaн яхшидир», деб aйтгaнлaр. Тушда ўрмон кўрса— Агар тушингда қуюқ кўкаламзор ўрмонни кўрсанг, ўнгингда ўзингни кучли ва ғайратли бўласиз. Бу усулни синовдан утганлигини сиз азизларга эслатган холда Турфа Олам хозирги видеоролигини бошлайди.\nТУШЛАР ТАЪБИРИ (СУРАЛГАН МАВЗУ)\nТушингизда амакингиз сизга қувончли хабар айтса, ҳаётингизда ўзгаришлар содир бўлади; эрингиз яхши маошли бирон мартабага минади. Тушда бойқуш кўриш—эҳтиёт бўлинг, бу хавф. Хўроз шунчаки ҳовлида гердайиб юрганини кўрсанг, ўнгингда янги либос кияр экансан. Тушда ўзингизни бева кўрсангиз, ўнгингизда ёвуз одамлардан эҳтиёт бўлишингиз керак. Хобномахоеро, хи меёфтам, чамъ мекардам ва онхоро меомухтам.\nҚалдирғочнинг тинмай вижирлаши эзгу насиҳатдир. Тушда зирак кўриш яхши хабарга ва уйдаги кўнгилли ташвишларга таъбир қилинади. Агар амакингиз билан гаплашсангиз, ўнгингизда озгина муваффақиятга эришишингиз учун кўп меҳнат қилишингизга т три келади. Тушда гилам кўрсангиз—чиройли гилам тушда, бахтга эришишдир. Олимлaрнинг кўргaн тушлaрининг фaзилaти oддий oдaмлaрнинг тузнигa нисбaтaн фaзилaтгa эгaдир, чунки улaр фиқҳ диний қo туншунoслик aсoслaри, мусулмoнчилик чегaрaси, фaрoйиз, суннaт, ҳaлoл вa ҳaрoм нимaлигини улaрнинг сўзлaри oрқaли билиш мумкин. Масалан: катталар тушларида от минсалар мартабага эришишларига йўйилса, болаларники бироз бошқача талқин қилинади; болалар тушларида от минсалар кимнингдир ёрдами билан ўзларининг олдиларига қўйган мақсадларига эришадилар. Тушда узум кўриш— кўз ёшга ишора бўлади.\nЧоршанбадан пайшанбага ёки якшанбадан душанбага ўтар кечасидаги тушингизда кўйла- гингиз йиртилса, ёмон феълингиз ва ишларингиз учун дакки эшитасиз. Тушда баҳор келганини кўриш—агар сиз баҳор келганлигини ҳис қилсангиз, ўнгингда ишларингиз яхши бўлар экан. Тушингизда сизга қараб югуриб келаётган кийик ўнгингизда ҳаётий қийинчиликларни англатади. Тушда к амалак кўрса—бу яхшиликка, умидлар ушалишига. Тушда гуллар ва майсалар устида учиб юрган капалакни кўриш бойликка ишорадир.\nАгар хўроз бошқа бир хўроз билан уришаётган бўлса, ўнгингда уришаётган ўртоқларингни яраштириб қўясан. Ғоз тушда— Тушингда ғоз кўрсангиз, эҳгиёт бўлинг. Томчилар сув устига тушаётган бўлса, ўнгингизда севикли кишингиз билан ажрашасиз. Тушингизда момақалдироқ бўлсаю ёмғир ёгмаса, ўнгингизда муаммоларингизни тўғри фикрлаш ва ҳаракат билан ҳал қилишингиз ҳамда қийин ҳолатлардан чиқиб кетишингиз мумкин. Кимки тушида қари хотинни ёш бўлиб қолганлигини ва кайфияти кўтаринки эканлигини кўрса, ўнгидаги ишлари ўз кўнглидагидек амалга ошади; агар кампирни ха- фаҳолликда кўрса, иқтисодий жиҳатдан қийналади, ғам-андуҳга ботади.